text:
Durante fin di siman a tuma luga e torneo Copa Roy Croes na Compleho Deportivo Yara. E torneo a wordo dedica na honor di e fundado, presidente, coach y tata di e presidente actual di S.V. Unistars sr. Roy Croes cu a fayece den luna di april ultimo, na e edad di 71 aña. Sr. Roy Croes ta conoci den e bario di Pos Chikito y Savaneta. 34 aña pasa, el a funda S.V. Unistars pa asina tene e muchanan di bario for di caya. Sr. Roy su lema tabata: ‘Un futbolista mas ta un delincuente menos’. Desde e momento cu a funda S.V. Unistars na Pos Chikito, e ekipo di futbol a conoce diferente categoria di edad manera mini baby, baby, LIFIDA A y, Menor, mayor, division 2 y awendia division prome. Den e campeonato ultimo, Unistars a titula sub campeon den e prome division.
Den e torneo di Copa Roy Croes 2022 a participa: La Fama (division di honor), Brazil Jrs (Division 1 y U13), Riverplate (U13), RCS (Division 1) y Unistars (Division 1 y U 13). Minister Endy Croes a presencia diasabra e tremendo partido final di liga infantil entre ekiponan di La Fama y Brazil Juniors. Na unda cu ekipo di La Fama a titula campeon di futbol di Copa Roy Croes cu e score 7-1. Den oranan di anochi a tuma luga e wega di liga grandi, unda ekipo di La Fama a gana Unistars 5-0.
Minister Endy Croes ta felicita S.V. Unistars pa organisa un tremendo torneo di futbol. Tambe ta manda palabranan di pabien na e ekiponan cu a participa y haci e torneo uno exitoso. Masha pabien na ekipo di La Fama cu a titula campeon di liga infantil y grandi di Copa Roy Croes 2022.


c: text/html

text: Diamars atardi a drenta informe di un accidente dilanti di M.F.A. Paradera, mesora a dirigi patruya na e sitio. Na yegada a bin constata cu aki ta trata di un accidente unda cu chauffeur di un Toyota Corolla lo a dal tras di un Suzuki Grand Vitara biniendo for di Rooi Afo cu a crusa su dilanti. Despues di e impacto e Toyota a haal e Suzuki in y bay para un distancia leu. Forensys a presenta na sitio y a marca e caminda y laga e autonan ser poni na banda pa trafico por sigui move. Afortunadamente ningun persona a resulta herida den e accidente aki

robotstxt: allowed

filter: keep


text:
Keuring Ambtenaar of Igual
Keuring di empleado publico of esnan cu status legal igual na empleado publico
Prome cu un empleado publico wordo tuma den servicio e mester cumpli cu e siguiente exigencianan:
- E solicitante por duna un declaracion di bon conducto, duna door di Ministerio Publico.
- E solicitante tin e nacionalidad Hulandes. Excepcion riba esaki ta si acaso un landsverordening ta dicta otro.
- E solicitante mester domina idioma Hulandes.
- Tambe e solicitante cual ta solicita pa un funcion cu ta encera contacto cu publico, mester domina Papiamento dentro di 1 aña.
- E solicitante ta keda declara adecua pa e funcion a base di un investigacion medico (keuring).
Keuring
Tur keuring duna pa SVb ta tuma luga a base di un peticion en escrito for di e directeur of chef di e departamento concerni. Ora SVb ricibi e peticion aki e solicitante ta tuma contacto cu SVb pa traha un cita pa ricibi e keuring. Tur gasto relaciona cu e keuring ta pa e departamento pa cual e solicitante ta aplica. Despues di e keuring e solicitante y e departamento concerni ta ricibi e resultado mas pronto posibel. Si e solicitante no ta di acuerdo cu e resultado di e keuring e por apela contra esaki na e instancia concerni.
Cambio di departamento
Ora un empleado publico ta pasa di un departamento pa otro e no ta ricibi un keuring di nobo. Solamente si tin cierto exigencianan mara na e funcion nobo, cualnan ta mas pisa cu e funcion anterior, e solicitante ta ricibi un keuring di nobo.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
Dialuna den un openbare bijeenkomst den Parlamento di Aruba, Minister di Asuntonan Economico, mr. Geoffrey Wever, a presenta mas informacion y contesta preguntanan di parlamentarionan den cuadro di e trayectorio di implementacion di e Aruba Fair Trade Authority (“AFTA”).
Mayoria di pais desaroya rond di mundo ya tin un organo manera AFTA. Pa varios aña profesionalnan a conduci investigacion, a prepara ley cual a wordo aproba door di Parlamento na 2020 y den cuadro di e reformanan economico, implementacion di AFTA a wordo poni como prioridad.
Segun e mandatario “cu e organo di AFTA, Aruba tambe ta forma parti di desaroyo internacional den a area aki. AFTA lo trece cambionan importante y structural pa nos economia y pa tur cuidadano den nan rol como consumidor”. Minister Wever a informa di ta contento di por a logra ricibi sosten financiero for di Hulanda pa e implementacion AFTA. Sr. drs. Albert Scholten, kende ta lidera e implementacion di e autoridad a bin brinda su experticio riba e implementacion di AFTA como parti di e sosten di Hulanda.
Albert Scholten ta un experto internacional riba e area di competencia y a presenta kico AFTA lo nifica pa Aruba. Señor Scholte ta subraya cu AFTA tin gran beneficio pa e consumidor, negoshinan y economia.
Competencia liber y sin limitacion pa tur compania na un pais ta stimula inversion y desaroyo di comercio, tambe mihor calidad di producto y servicio. Caminda por constata “prijs inhusto” pa via di abuso comercial – manera e.o. palabracion cu ta mara consumidornan sin ningun otro opcion – un Fair Trade Authority por tuma e encargo pa disolve dicho acuerdonan, y tambe impone multa caminda necesario. Pues AFTA lo por contribui na prijsnan mas barata pa nos consumidornan.
E ley ta prescribi kico ta considera “Kartelvorming” manera den e ehempel menciona ariba, pero mescos ta proteha e consumidor tambe ta duna e comerciante e derecho di defende su mes, e mandatario a declara.
Aruba Fair Trade Authority ta un entidad completamente independiente di gobierno, minister Wever a informa. Sr. Scholten a informa cu e prome fase di AFTA lo enfoca riba brinda informacion na comunidad y comerciantenan. “Den proximo fasenan lo cuminsa introduci metodonan di control y ehecucion di AFTA su mandato”, Sr. Scholten a señala.


text:
Servicionan
C.A.P.A. tin dos funcion primordial
A. Spaarmento
E miembro por spaar minimal un suma di Awg. 25,- pa luna cu un interes mas halto cu otro institucionan financiero na Aruba.
For di saldo faborabel, na final di cada aña por yega na porcentahe(nan )mas halto.E suma di spaar lo wordo deduci mensualmente for di e salario di e miembro.
B.Prestamo
Como miembro di C.A.P.A. e miembro tambe por bin na remarca pa un prestamo.Actualmente por hasi un prestamo di maximal Awg. 20.000,-(20 mil) dependiendo saldo di spaar .
Pa solicita pa un prestamo e miembro mester cumpli cu siguiente exigencianan:
- Mester tin minimo 5 luna ta spaar den C.A.P.A.;
- Mester presenta cu un payslip di e luna anterior
- Mester presenta cu un identificacion valido.
Despues cu bo prestamo keda aproba,e suma concordada di e pago dibo prestamo lo wordo deduci mensualmente for di e salario di e miembro.
Cu C.A.P.A. bo placa ta sigur
Como un Credit Union, C.A.P.A. tin un organisacion cu ta dirigi e cooperativa,den cual ta controla y supervisa e actividadnan y maneho diario di C.A.P.A. E organisacion ta consisiti di un Directiva, Comision di Credito y un Comision di Supervision.
E trabaonan administrativo y financiero pa C.A.P.A. ta den man di trahadornan di C.A.P.A.. Na final di cada trimester Directiva C.A.P.A. ta manda su relato financiero na Banco Central di Aruba,pa e por haci e controlnan necesario.
C.A.P.A. ta cay bao di L.T.K.(Landsverordering Toezicht Kredietwezen).Banco Central di Aruba ta percura pa Directiva C.A.P.A. cumpli cu e stipulacionan den L.T.K. Segun exigencianan den e L.T.K. na final di cada aña,e cuentanan anual di C.A.P.A. mester ser certifica dor di un Register-Accountant.
Tur e controlnan aki ta necesario pa garantiza un bon administracion y tambe pa enforza e trahamento correcto cu finanzas di e Cooperativa.
E procesonan aki ta un garantia cu e placa di e miembro di C.A.P.A. ta sigur.
Nos Cliente Nan
Haley Oduber
Lorem ipsum dolor sit amet, consectetur adipiscing elit. Pellentesque pretium, nisi ut volutpat mollis, leo risus interdum arcu.
William Bonnariba
Lorem ipsum dolor sit amet, consectetur adipiscing elit. Pellentesque pretium, nisi ut volutpat mollis, leo risus interdum arcu.
Samantha C.
Taron Fiago
Taron L.
Lorem ipsum dolor sit amet, consectetur adipiscing elit. Pellentesque pretium, nisi ut volutpat mollis, leo risus interdum arcu.


text:
Curaçao Medical Center ke kompartí e grato notisia ku e promé implantashon di Pacemaker den e Cath lab nobo di CMC a keda ehekutá éksitosamente. CMC ta sumamente orguyoso ku e logro aki realisá dor di nan spesialistanan den e Cath lab nobo, kual ta e area den hospital ku spesialista i ekipo sofistiká dediká spesífikamente na tratamentu médiko relatá na e kurason. Un Pacemaker ta un aparato ku ta regulá e ritmo di e kurason na momento ku e frekuensia di e kurason no ta optimal.
CMC a realisá un total di 32 implantashon éksitoso di Pacemaker for di e momentu ku CMC a habri su portanan te ku awor. E diferensia entre e implantashonnan anterior ku esun aki ta ku e ta e promé implantashon ku a realisá den e Cath lab di CMC. Un implantashon di un Pacemaker ta un sirugia ku ta dura mas o menos 1 ora i mei. Despues di e implantashon e pashènt ta pasa un anochi den hòspital pa risibí e atenshonnan i kòntròl nesesario promé ku e bai kas. CMC tin 4 spesialista dediká spesífikamente na e tipo di implanstashonnan aki. Ku e 4 spesialistanan aki kada pashènt ku ta bini CMC pa implantashon di un Pacemaker por sinti nan mes sigurá den e noshon ku nan ta den man di profeshonalnan ku amplio konosementu i eksperensia den nan profeshon.
Di e forma aki CMC komo e pilar den kuido ta sigui traha duru pa duna kada un pashènt e atenshon i servisio ku nan meresé.


text:
Topa e dulsura den bo propio curason…asina bo por haja e dulsura den cada curason! ~Rumi
Awe tabata ‘Dia di San Valentin’, un dia cu nos ta mustra nos amor y carinjo na hendenan cu ta rondona nos. Hopi hende ta demostra esaki cu regalo, un flor, un cena hunto.
Ayera nos por a mira cu un capa grandi di Groenland a smelt. Consecuencia di esaki lo ta cu e nivel di lamanan rond di mundo lo subi. Esaki ta bin dor cu e clima ta birando mas y mas cayente. Esaki ta puramente dor di actitud di e ser humano. Dia di Amor y Amistad por ta un dia tambe pa nos pensa riba nos amor pa e mundo unda nos ta biba.
Amor ta un palabra grandi… eigenlijk no un palabra, pero un actitud, un principio di bida.
Amor ta tambe bisa hende ‘bondia’ ora bo topa nan, maske bo no conoce nan. Esaki ta bon custumber Arubiano. Amor dor di cuida bo bestianan na un forma digno. Amor dor di respeta e derecho di e otro. Amor dor di e sonrisa riba bo cara ora mi cumpra den bo tienda. Bon dia, con ta bay, danki, un brasa, mi ta stima bo, mi por juda bo?
Eynan ‘Amor’ ta cuminsa… den e cosnan simpel di tur dia…y hunto nan ta resulta den un otro forma di mira bida…naturalesa y nos mundo!
Ohala tur dia ta dia San Valentin!


text:
Violensia doméstiko i maltrato di mucha ta tuma lugá tur kaminda, na mundu i den tur tipo di famia. Dil ku e situashon na tempu por hasi un diferensia grandi. Esaki ta posibel via mundu i e vários entidat di yudansa pero tambe via e ret sosial òf for di e víktima mes.
Kibra bèrgwensa
Bèrgwensa ta un sintimentu ku tur hende konosé. Sinembargo, ta mas poko konosí, kiko bèrgwensa por hasi ku bo, kon e ta manifestá i kon pa superá esaki, sigur en relashon ku violensia den famia.
Den un pelíkula di kuater parti, ta sigui un famia ku ta diskutí diferente ekspreshon di bèrgwensa. Den e promé parti nos ta para ketu riba e atake riba un otro persona. Den e di dos parti, nos ta mira ku e mama ta skohe pa hui di su problemanan i dikon Oscar ta skohe pa ataká un otro persona. Den e di tres parti, bo por mira e lucha di e tata den un famia i den e di kuater parti ta duna un informashon i den e komportashon di ignorá i hui, ku tambe ta un di e ekspreshonnan di bèrgwensa.
Oscar tin 10 aña i e ta biba huntu ku su ruman muhé i su mama. Su mayornan tin un relashon difísil. E komportashon di Oscar ta parse esun di su tata i su mama tin ku lucha hopi pa lidia ku esaki. Pa esaki, chék parti 1 di Bèrgwensa.
Hopi hende ta bon kapas pa organisá su bida di manera diferente si ofres’é sufisiente rekurso. Tin bes un persona tin mester di djis un tiki enkurashamentu. Durante un aña, e kampaña lo enfoká den diferente forma riba violensia doméstiko i abusu infantil i e tópiko bèrgwensa.
E organisashonnan involukrá ku ta duna yudansa ta Entidat Públiko Boneiru, Sentro Akseso Boneiru, Zorg en Jeugd Caribisch Nederland, Stichting Reclassering, Mental Health Caribbean, Voogdijraad i Praktijk Ondersteuning Huisartsen. Prevenshon i informashon ta integrá den e 'Bestuursakkoord aanpak huiselijk geweld en kindermishandeling CN' firmá pa e Ministerio di VWS i e entidatnan públiko.


text:
HATC: E profeshonal elektróniko pa bo outo
Hands–On Automobile Training & Consultancy (HATC) ta un garashi moderno spesialisá den teknologia elektróniko di outo.
Skèn outo
Hopi kaminda ta skèn outo. Pero tiki por interpretá e skèn korektamente tambe.
Ora skèn bo outo, e ta duna un code ku ta indiká den kua parti dje outo tin fayo. Podisé e code ta indiká fayo den bo transmission, pero nan no por splika bo presis kiko te problema einan. Bo mester sa lesa, interpretá i solushoná resultado dje skèn. I ta p’esei nos tei, aki na HATC!
Ku kiko nos por yuda bo?
Konseho
Bo tei kumpra un outo nobo òf segunda mano? Pasa serka nos pa skèn i konseho basá riba mas ku 30 aña di eksperensia ku tur tipo di outo i marka.
Adaptashon den kòmpiuter
Ora kambia komponente den outo moderno di awendia, mester registrá esaki den kòmpiuter dje outo. I p’esei tambe HATC tei!
Instalá software nobo
Próksimamente nos lo ofresé e servisio di download software nobo riba kòmpiuter di outo.
Konseho i reparashon profeshonal
Konseho i reparashon profeshonal pa tur parti elektróniko di bo outo.
Kurso di teknologia elektróniko
Keda pendiente! Próksimamente nos ta kuminsá ku kurso riba tereno di teknologia elektróniko bou di guia profeshonal.
Bon ekipá i seguridat garantisá
Pa garantisá e mihó servisio nos ta ekipá ku ekipo i aparato profeshonal, manera por ehèmpel:
Brùg
Nada di drumi bei outo! Stashoná riba brùg nos por kana bou di outo i detektá komplikashon – i eventualmente saka portrèt – muchu mas fásil.
Kámara pa inspekshon
E kámara spesial aki ta yega kaminda bista di hende no ta alkansá. Asina por graba i saka portrèt di sitio skondí den outo i eventualmente app esaki pa bo.
Seguridat
Si bo outo mester keda garashi, nos ta disponé di espasio ku ta kumpli ku tur eksigensia di seguridat.
Nos ta warda bo!
Nos ta lokalisá sentral i kumbiniente na Seru Lora z/n, Kavel B (Parke industrial na Seru Loraweg, djis banda di Kuzeta)


text:
ATIA a tuma nota cu recientemente Aruba ta wordo asota pa un gran cantidad di incidentenan di inseguridad, cu ta crea preocupacion y hasta panico cerca comercio y pueblo en general. Den ultimo parti di luna di April nos a conoce varios incidente sumamente preocupante. Alaves ATIA tambe a tuma nota di e reaccion di Minister Dowers riba esaki.
Locual ta pasando ta hopi alarmante y ATIA ta sigur cu e tin e atencion necesario di nos autoridadnan, pero ta evidente tambe cu violencia mester wordo frena a todo costo. E incidentenan di e ultimo simannan ta mustra cu tin un gran cantidad di persona arma na Aruba, cu no ta basila pa usa esaki den actonan violento of pa atraca persona den nan cas of negoshi.
Comercio y pueblo en general ta hopi preocupa cu e brote di violencia desconoci pa Aruba, cu ta asotando nos isla durante e ultimo dianan aki, y ta preocupa cu esaki lo continua y escala si no tuma accion drastico di inmediato. E efecto cu insiguridad ta trece cune pa cu nos economia no por ser medi, specialmente ariba un isla cu pa mas cu 90% ta depende di turismo. E trankilidad y seguridad di Aruba ta un di e factornan principal cu Aruba como destinacion ta asina popular. E eventonan di ultimo simannan por tin un efecto si e racha di violencia aki continua y hasi su entrada den nos sector turistico. Comercio y pueblo ta exigi mas proteccion contra esnan cu ta kere di por cambia e paz y trankilidad cu nos ta custumbra cune.
ATIA ta pidi pa di inmediato gobierno y e partnernan encarga cu seguridad y ilegalidad informa comercio y pueblo en general kico e plannan ta pa frena e brote di violencia aki, y con nos ta bai stop e fluho di personanan no documenta y ilegal pa sigui drenta Aruba. Seguridad ta un asunto cu ta toca henter comunidad y nos tur mester bin hunto pa asisti nos cuerpo policial y tur otro instancia cu ta percura pa seguridad ariba nos isla. ATIA ta urgi gobierno pa pone fondonan disponibel pa Ministerio di Husticia pa asina por tin mas inversion. ATIA semper ta dispuesto pa scucha y comparti informacion, coopera y bin cu sugerencia pa soluciona asuntonan di vital importancia pa nos pais. ATIA ta sinti cu locual ta pasando ta atacha e fundeshi di nos pais y pa e motibo ey ta expresa su preocupacion publicamente pa asina a corto plaso spera cu gobierno por anuncia accionnan specifico con ta bai reestablece seguridad ariba Aruba.
ATIA ta conta cu un reaccion positivo na unda ta dispuesto pa participa cu ideanan y sugerencianan pa cu e situacion cu na primera bista ta mustra alarmante.


text:
Kon mi por wak si ta atendé na un manera bon ku mi datonan personal?Wak e tópiko aki
Komishon Supervishon di Protekshon di Dato Personal BES (Commissie toezicht bescherming persoonsgegevens BES), ku nos lo sigui yama simplemente ‘Komishon’, den su ròl komo instansia independiente di supervishon, tin e tarea di vigilá ku prosesamentu di dato personal ta tuma lugá di akuerdo ku Lei di protekshon di dato personal BES (Wet bescherming persoonsgegevens BES, òf Wbp BES). E lei akí ta regla tur loke tin mag i no tin mag di sosodé ku dato personal di hende i ki derecho un hende tin pa loke ta trata privasidat ora un organisashon prosesá su datonan.
Komishon, lantá na aprel di 2014, tin na su enkargo tambe supervishon di prosesamentu di dato polisial i e atministrashonnan básiko di dato personal BES na Hulanda Karibense.
Na Hulanda Karibense, ta awor a kaba di dal e promé pasonan riba tereno di protekshon di dato personal. P’esei, Komishon a disidí ku den e tres promé añanan, e lo konsentrá prinsipalmente riba dunamentu di informashon i konsientisashon di poblashon riba e tema di protekshon di dato personal. Despues di esei, Komishon lo pasa pa e fase di supervishon.
Loke Komishon ke logra ta pa tantu pueblo en general komo e organisashonnan ku tin riba e islanan bira konsiente di nan responsabilidat di atendé ku dato personal na un manera responsabel.


text:
AQUALECTRA TEI KADUKÁ METERNAN KU NO TA DEN USO PA PREPARÁ PA INOVASHON
AQUALECTRA TEI KADUKÁ METERNAN KU NO TA DEN USO PA PREPARÁ PA INOVASHON
Willemstad 16 di Mei 2021- Aqualectra ta dal un siguiente paso pa redusí su gastunan operashonal i tambe kuminsa prepará pa introdukshon masal di su meternan inteligente i di futuro. P’esei klientenen ku tin un konekshon di meter di awa of koriente, ku pa e último 12 lunanan no tabata tin konsumo riba dje, tin te dia 30 di yüni próksimo pa indika na Aqualectra ku nan ta desea di mantene e konekshon aktivo. Aqualectra lo hasi su maksimo esfuerso pa notifiká e klientenan ku tin meter di awa òf koriente ku no tin konsumo pa último 12 lunanan, atrabes di un karta ku Aqualectra lo manda pa nan den e próksimo dianan. Ta pidi tur e klientenan ku lo ta deseá pa keda ku e meter y konekshon tòg, pa indiká esaki na Aqualectra pa medio di nos sentro di kliente 0800-0135. Den kaso ku no tin reakshon pa fin di yüni, Aqualectra lo tuma e pasonan nesesario pa pa retira e meter i kita e konekshon. En total ta trata aki di 4.995 meter di awa, 2.426 meter di koriente Pagatinu i 749 meter di koriente konvenshonal. Konekshon ku no ta den uso, ta representá inefisiensia i un peso finansiero pa Aqualectra i konsekuentemente pa nos tur.
Klientenan ku tin meternan di awa òf koriente ku nan no a usa pa 12 luna òf mas, tin 6 siman pa reakshoná. Por reakshoná dor di traha un sita via di e wèpsait (http://www.aqualectra.com) òf yama nos na 0800-0135 i primi opshon 3, i indiká ku bo ke traha un sita. Den kaso ku Aqualectra no risibí reakshon di parti di e kliente promé ku e fecha 30 di yüni, Aqualectra lo kita e meter i e konekshon fihá na esaki. Si e kliente ke habri un konekshon despues atrobe, lo e mester entregá un petishon nobo pa un konekshon.
Aqualectra ta spera di por haña reakshon di tur kliente ku risibí un karta òf ku tin un konekshon di awa i koriente ku no ta den uso. Di e forma aki nos ta yega na un ret di distribushon di awa i koriente kaminda ta sigurá mas presishon i informashon aun mas kla i korekto. Di e forma aki Aqualectra por dal e próksimo paso pa krea e ret di distribushon sabí, kla pa futuro instalando un meter inteligente pa abo tambe.


text:
Fundacion SIKI (Stichting Instituut voor Kennis en Innovatie) ta lanza su prome seminario pa publico en general cu e tema “AruBIG y Calidad di Cuido”. E seminario aki lo tuma lugar riba diaranson, 1 di september 2021 na Cas di Cultura.
Fundacion SIKI ta un fundacion non-profit cu a wordo funda na november 2016 y tin como meta pa empodera individuonan y trece cambio social positivo pa mehora calidad di bida. Esaki Fundacion SIKI ta logra haci door di primordialmente duna curso di nivel halto, manera cursonan postgrado. Esaki a tuma lugar tambe riba 1 di juli 2021 cu un Masterclass calidad y financiamento di cuido duna na sector di Salud na Alhambra Ballroom. Fundacion SIKI ta trata di duna cursonan y seminarionan tambe pa otro profesionalnan y interesadonan cu lo por haci uzo di e conocemento aki den e.o. nan trabow. Cu e seminario aki Fundacion SIKI ta trata di comparti cu tur profesional di salud, sirbidornan publico, recurso humano, trahador di seguro medico (social/publico) y naturalmente tur pashent e conocemento di nos leynan di calidad, e retonan cu nan ta trece y e oportunidadnan pa futuro.
E Seminario “AruBIG y Calidad di Cuido” ta sumamente interesante pa tur persona cu kier sa mas di e ley nobo di AruBIG y tambe tur e leynan di Calidad di Cuido. E orador pa e seminario aki lo ta meester doctor Jayburtt J. Dijkhoff, kende a wordo promovi recientemente na Universiteit Utrecht riba e tema aki, esta: “Regulacion di calidad: e derecho riba calidad di cuido di salud na Aruba.” Meester doctor Jayburtt J. Dijkhoff lo comparti cu e participantenan informacion valioso.
Tur participante lo haya un bista completo con Calidad di Cuido ta hinca den otro. Esaki ta encera:
- AruBIG
- Medisch Tuchtrecht
- Standard profesional y bon cuido
- Ley di AZV
- Derecho di pashent
E seminario ta bai profundo den e materia y ta duna cada participante e bista completo tocante nos leynan. E seminario lo wordo duna na Papiamento. Pa mas informacion por bishita e pagina di Facebook SIKI Aruba. Pa tuma contacto cu Fundacion SIKI por haci esaki via email sikaruba@gmail.com


text:
WILLEMSTAD.- Ayera mainta nèt na momentu ku reshèrshinan ku ta atendiendo ku kasonan di robo den bibienda parti pariba tabata preparando pa tene entradanan hudisial, nan a haña informashon ku tin un persona sospechoso ku a drenta den un kura di kas den Kaya Jonas ku ménos bon intenshon. Vários unidat polisial a dirigí nan mes pa e adrès aki.
Na nan yegada a bula den kura i a kuminsá buska. En bèrdat a topa ku un persona den e kura, pero ta trata aki di un persona ku ta hasiendo algun trabou pa e doño di kas. E doño di e kas tambe tabata presente i a mustra su gratitut na e agentenan ku a aktua mesora apesar ku no tabatin nada robes tumando lugá.
Esaki ta duna indikashon ku e agentenan spesialmente e tim ku ta trahando riba kasonan di kiebro den bibienda, ta mobilisá mesora. Esaki sigur awor ku kiebro den bibienda i negoshinan den áreanan parti pariba a lanta kabes hopi. Bisiñanan mes tambe ta hopi mas atento i ta bati alarma mesora na momentu ku nan tuma nota di moveshonnan sospechoso.
Na momentu ku e agentenan tabata na e kas aki, nan a keda aserka pa otro bisiñanan ku ta man na kabes i ku tambe a bira víktima di ladronisia durante dianan tras di lomba.


text:
E luna aki prijs di gasolin a conoce un biaha mas un aumento substancial. Cada ciudadano ta pagando tres florin cu bintiun cen pa liter di gasolin. Ta haci pregunta na minister, pero no ta haya un contesta.
Dia 6 di juli ultimo parlamentario di MAS, Aquannette Gunn, a dirigi su mes shete pregunta na minister Geoffrey Wever. Pero te e fecha di awe su persona tampoco a ricibi un contesta riba su preguntanan. E parlamentario a expresa di haya esaki negligencia, pasobra practicamente pueblo no ta sinti e comprension y e parti cu gobierno ta haci su maximo esfuerso pa trece un alivio bou dje pueblo. Pues e pueblo ta pasando den situacion hopi dificil.
Manera tur hende sa, unabes ta papia aumento di prijs di gasolin, esaki ta algo circular. MAS ta haya cu esaki ta refleha bek den comercio, caminda cu na final di dia e ciudadano su forsa di compra ta keda minimalisa. Kiermen e tin menos poder di compra. Den esaki y mas ainda considerando cu e minister a indica di premira cu pa loke ta trata 13 di juli, prijs lo conoce un aumento un bes mas. Te cu awo ni fu ni fa di parti gobierno.


text:
Den e dianan aki e temperatura ta hopi cayente aki na Aruba y rond mundo. na Aruba nos ta experenciando temperatura di 31 y 32 grado Celsius den e dianan aki, pa cierto matanan cu no ta di nos region e temperatura por ta demasiado, matanan normalmente por soporta temperatura te cu 40 grado. Na Europa y Merca awor tin temperatura te hasta 48 grado Celsius, e matanan ta sufri hopi asina.
Ora cu temperatura bira demasiado cayente mester duna e matanan mas awa pa nan por sigui transpira bon, nan tambe ta haya mas sed. Si bo matanan di berdura por ehempel di spinazie, lechuga, of otro berduranan spuitnan atardi cu spray di awa un poco friuw, muhanan cu awa un poco friuw tambe ta bon, muha e tera pa e awa bay profundo abao.
Cadushi, Aloe, Watapana of Wayaca si no tin problema, nan gusta cayente y ta soporta sin problema, nan ta matanan hopi eficiente pa bo Jardin.


text:
Rootsriders i Junior Tecla na Curaçao Madero Ocean Club
Djasabra dia dos di sèptèmber amantenan di reggae por disfrutá atrobe di un konsierto "Tribute 2 Bob Marley" di e banda super popular Rootsriders huntu ku nos propio yu di tera Junior Tecla. Integrantenan di Rootriders ta interumpí nan gira di festivalnan na Europa pa sorprendí Kòrsou i Boneiru ku un konsierto.
Ta konsiderá Rootsriders komo e mihó banda di tributo na e leyenda di reggae Bob Marley. E banda a lanta na aña 2006 na okashon di e di 25 aña di fayesimentu di Marley. Un grupo di músiko, amigu, fanátiko i kantante di Bob Marley entre kual Junior Tecla i e tempu ei e ainda deskonosínan Shirma Rouse i Giovanca a uni pa hinka e promé tributo pa Bob Marley den otro na Melkweg Amsterdam. Huntu ku koleganan músiko manera Afabel, Typhoon í Opposites nan a hasi furor den Melkweg, bòlt’e na moda di papia por kompleto riba su kabes. Djei a sigui un gira largu i eksitoso na Hulanda i Europa. Ora ku abruptamente nan a disidí pa stòp na aña 2011, e grupo a tene un último i amplio gira di despedida. Pero na aña 2013 e gana a bin bèk i Junior Tecla a disidí pa subi tarima ku un banda nobo. Den e mundu di reggae e grupo di músiko akí tabata konosí komo un di e mihó nan na Europa ku a kompañá entre otro Maxi Priest, Gyptian i Gregory Isaacs, e streanan di reggae grandi di Jamaica durante nan gira na Europa. Awe na aña 2017 Rootsriders ta mas popular ku nunka. E ta duna tantu na Hulanda komo leu pafó di Hulanda presentashonnan sumamente gustá i bon bishitá. Ningun konsierto ta idéntiko ya ku Rootsriders ta renobá su show i repertorio konstantemente.
Ya ta hasi dos aña ku Rootsriders a duna su último konsierto riba nos isla. Pa músikonan di Rootsriders, Kòrsou ta un di e lugánan mas bunita, dushi i yen di ambiente kaminda nan gusta presentá. E mènedjer di gira Cyril van Schooten ta splika nos: “Manera ta konosí nos kantante estelar Junior Tecla ta un yu di Kòrsou del alma. Pa su parti nos bin Kòrsou tur aña pero nos agènda lástimamente no ta permití esei. E aña aki sí nos a logra krea un buraku i ku hopi amor i ánimo nos ta na Kòrsou. Despues di 5 aña nos ta bai Boneiru tambe. Pueblo meresé e fiesta úniko di reggae aki ".
E kantante i kompositor Junior Tecla ta e vokalista prinsipal ku ta kanta e piesanan klásiko di reggae asina konvinsente, kasi manera Bob Marley mes. Junior: "E por ta zona straño pero ora mi subi podio, mi ta sinti Bob. Mi ta bira un ku su mensahe i su letranan." Junior ta konta nos tambe ku banda di reggae e ta traha riba su propio komposishonnan nobo i algun proyekto musikal: "Ora yega asina leu lo mi konta mas. Pero pa awor akí mi ta sumamente kontentu ku e konsiertonan di Rootsriders den Karibe, huntu ku mi prima e kantante Tamara Nivillac ku tambe ta un integrante di Rootsrider.” Pre-show di e konsierto ta Vibenation huntu ku Naomie Silvanie i e rapper ZOINX.


text:
E batreinan di defensa na entrada di Spaanse Water i Caracasbaai
Seri di Herensia Kultural
Na siglo 17 i siglo 18 Spaanse Water i Caracasbaai ku nan bon hafnan, tabata di importansia pa defensa di Kòrsou. Spañónan a funda na Bahia di Santa Bárbara un pueblo ku un misa, serka di kaminda awor Landhuis Santa Bárbara ta stiuá. Debí na presensia e tempu ayá di spañónan, nan a bin yama e bénewater muchu mas despues, Spaanse Water. A konstruí diferente sistema di defensa, a neglishá nan i despues a bolbe lanta nan. Esaki a sosodé tantu na entrada di Spaanse Water komo na e parti sùit-ost di Caracasbaai.
E promé fortifikashon den besindat tabata Tolcksburg, yamá asina pa e susesor di Van Walbeeck, Jacob Pietersz Tolck. A konstruí Tolcksburg na 1639 na entrada di Spaanse Water enfrente di loke awor yama Bárbara Beach, na Punta Caballero. E tabata konsistí di un batrei pareu i un lugá pa soldánan hospedá.
Pronto Tolcksburg ta desaparesé for di e historia ku ta konosí pa nos. Un siglo despues parse nan a bolbe lanta un fortifikashon; Batrei di Willem Meijer. Dr. Johan Hartog ta konta solamente di Tolcksburg.
E informashon ku ta sigui nunka promé no a sali (legiblemente) publiká.
Riba e mapa di S. Geerts di aña 1754 tin dos biaha pintá Batterij of het Fort van Willem Meijer; ta trata di un batrei habrí na e parti patras ku shete buraku for di kua por tira, situá serka serka di laman.
Entrada di e bénewater nan a yama de Mondt der haaven van St. Barbera o sea Boka di haf di Santa Bárbara.
E teksto riba e mapa ta menshoná ku Batrei di Willem Meijer no tin kasita di vigilansia, ni tin hende ta tene warda ei i e ta dekayendo pa motibu ku a konstruyé muchu direktamente na laman. E tempu ei entrada pa haf di Santa Bárbara tabata idèmpel. Un barkas di Kompania por a logra drenta solamente ora laman ta yen.
Na 1774 direktor J.Rodier ta hasi un inventarisashon di tur fòrti i batrei na Kòrsou i e ta duna rekomendashon al respekto.
Tokante e sitio kaminda Batrei di Willem Meijer tabata e ta skirbi: “voor deesen hebben daar Twee Acht ponders Canon geleegen, de welk ook nog aldaar gedemonteerd en als in het sand begraven leggen”. Despues e ta rekomendá pa bolbe lanta un batrei aki.
Riba e mapa di D. Creefts na 1785 nos ta topa na e mes sitio akí un batrei ku seis òf shete buraku pa tira (riba e dibuho esaki no ta mchu kla) i un kas tras di e batrei. E teksto ta papia di un Fortres bij de Booke (na Boka di haf!) van St. Barber. Ta e rekomendashon di Rodier lo a kondusí na konstrukshon di e fortifikashon akí?
Miembronan di e Grupo di trabou di Arkeologia di NAAM a buska intensivamente ruina di un batrei i un kas di vigilansia na Punta Caballero, pero nan no a topa nada konkreto. E úniko indikashon di un konstrukshon ku hende a realisá ta un muraya pareu bou di awa ku ta konektá un ref di kosta pareu ku kosta firme. E batrei akí lo tabata trahá riba e ref akí ántes? Den tal kaso mester ta ku den kurso di siglonan orkannan a batié kibra.
E fòrti bunita i bon konosí pa tur hende Fort Beekenburg ta situá na Caracasbaai.
Ménos konosí ta ku un batrei na e skina sùit-ost haltu di Caracasbaai tabata protehé Fort Beekenburg. Pero promé ku a traha e batrei akí, tabatin un otro fortalesa: het Blokhuis.
A konstruí Het Blokhuis na 1639 pa e por a defendé Tolcksburg na entrada di Spaanse Water di patras i kubri Caracasbaai mes tambe. Het Blokhuis tabata konstruí ku balki pisá i e tabata situá riba un terasa (haltu) na Caracasbaai. Hopi tempu despues a konstruí pegá pegá kuné e edifisio di Kuarentin, na un nivel un poko mas abou.
Sin embargo, durante e úniko akshon ku e fortalesa akí a hañ’é konfrontá kuné e no a kumpli ku su meta. Na 1673 fransesnan a baha na tera na entrada di Spaanse Water. No tabatin hende na warda na Tolcksburg. Fransesnan a ranka sali bai ataká Blokhuis. Sin embargo, e hendenan na warda aya a kore limpi bai despues ku nan a daña e kañonnan. Nan a bati un klabu den e buraku kaminda e mecha ta.
Na 1702 direktor Nicolaas van Beek a disidí di atendé debidamente ku defensa di Caracasbaai. Pa protehé konstrukshon di e fòrti grandi, ku depsues a haña e nòmber Beekenburg nan a restourá het Blokhuis promé. Segun Hartog, e restourashon akí a bin resultá den “konstrukshon di un puesto kompletamente nobo, yamá de Uitkijk. Na 1703 a kaba ku konstrukshon di e Puesto Uitkijk. Pa arma, nan tabatin kuater kañon di kua dos di 18-liber, mas pisá asta ku esunnan di Fort Beekenburg ku e tempu ei ainda tabata den konstrukshon.”
E úniko akshon ku e Puesto Uitkijk a mira tabata e atake inlges riba Fort Beekenburg. Inlgesnan a ataká e puesto ei for di tera. E tiki hòmbernan na e puesto, ocho, a hinka klabu den e úniko(!) kañon i tir’é abou. E ora ei nan a hui bai Fort Beekenburg, ku por a duna sufisiente resistensia na inglesnan i esakinan no por a konkistá e forti.
Despues Hartog no a topa niun informashon mas tokante e fòrti i el a puntra su mes si kisas efektivamente inglesnan no a destruí tal fòrti.
Miembronan di e Grupo di trabou di NAAM a investigá intensivamente e sitio kaminda het Blokhuis i de Post Uitkijk tabata i nan a yega na e konklushon ku a sobra basta di e fortifikashon akí. Muraya fuerte ta klaramente visibel tantu pariba komo pabou di e terasa. Banda di e flur grandi di e batrei tin fundeshi di edifisio.
Investigashon mas aleu den archivo a produsí un mapa detayá di loke S. Geerts ta yama na 1754 ‘De Ruyters Uytkeyk’. Tin riba e terasa un batrei pisá ku ocho buraku pa tira i su tras por mira dos kas; “Het Huis voor de Bosschieter en het Arsinaal” i “De wooninge voor De Ruiter”. ‘De Bos-of busschieter’ tabata e persona enkargá ku kañon, ku aparentemente tabata permanesé den e edifisio ei ku munishon pa e kañonnan i otro arma. De Ruiter tabata e komandante.
Na 1785 D. Creefts ta pinta e batrei klaramente ku un kas di biba su tras. Nòmber di e barei hende no por lesa pasobra un doblá di e mapa ta stroba esei. Riba e Mapa Topográfiko di militarnan di aña 1829 por lesa klaramente “Batterijuitkijk”.
Ku esaki historia di e skina sùit-ost di Caracasbaai no a kaba ainda pasobra den Segunda Guera Mundial tabatin na e mes lugá akí ku e batreinan bieu, e Batrei Caracasbaai ku kañon di 7.5 centimeter. E batrei hulandes akí konstruí na 1940 tabatin un edifisio tambe den kua tabatin un ‘richtpost’ montá, kaminda por a para mek riba un meta, aparentemente konstruí riba fundeshi di un di e edifisionan di ‘De Ruiters Uitkijk’. Tripulashon di ‘Batterij Caracasbaai’ tabata biba den e edifisio di Karentin pegá ei.
Miembronan di e Grupo di Trabou a eksplorá tur ei banda i nan a haña tur sorto di otro opheto interesante (di betòn), di kua nan no por a dedusí nan funshon eksaktamente.
A topa ei un palu kòrtiku di betòn ku símbolo chines skirbí den e semènt muhá. Mayoria di e ekspertonan no por a saka nada afó, te ora e eksperto ku konosé loke ta chines, Ward Vermeer, a mustra ku e por a tradusí parsialmente e símbolonan skirbí di forma pete i no muchu kla. E por a desifrá e símbolonan pa piedra konmemorativo, Wang, destruí i laman.
Esaki lo ta relashoná ku un di e 12 chinesnan ku nan a tira mata durante e welga di nabegante na Kòrsou na 1942? Su nòmber tabata Wang Ah Kuo, nasé na Fukiun na 1896.
Teksto i portrèt: Francois van der Hoeven/ redakshon final NAAM


text:
Desaroya di bario
Desaroyo Integral di Bario ta sòru ku habitantenan di bario den e seis (6) barionan tradishonal (= Amboina, Antriol, Nikiboko, Nort’i Saliña, Tera Kòrá i Rincon) por yuda pensa i determiná kiko ta di importansia den nan bario. Pa hasi e barionan aktivo i atraktivo i adekuá pa biba i traha atrobe, pa kada bario i den koperashon ku habitantenan di bario i plataformanan di bario mester formulá plannan, den kua ta fortifiká e puntonan positivo den e barionan i huntu ku esei atendé ku e problemanan.
E habitantenan di bario ta indiká kiko nan ke alkansá den nan bario i ta yuda pensa tokante kua ta e solushonnan ku por aportá na esei. Departamento di Desaroyo Integral di Bario ta pensa huntu ku nan, ta duna konseho i ta fasilitá den esaki.
E base ta den koheshon sosial di e bario, den e manera di biba konhuntamente ku otro den bario, pero naturalmente tin tambe problemanan espasial i físiko i oportunidatnan ku mester atendé kuné.


text:
Publikashon di Naam
Den e sekshon aki bo por haña un bista kompleto di publikashonnan di NAAM tokante herensha kultural, inkluyendo historia oral, dokumentashon di kolekshonnan, relato di investigashon, presentashon i hopi mas.
Fleur de Marie un bista den pasado. Herensia arkeológiko di un bario lubidá.
Publikashon di Naam E proyekto di Fleur de Marie ta ankrá den un relashon di kooperashon estrecho entre Secretariaat Stadsvernieuwing i Unidat di Bario Kòrsou, ku a start pa promové e desaroyo sosio-ekonómiko den sentro di siudat. Fleur de Marie ta forma parti di...


text:
Luna di kolekta di Prinses Wilhemina Fonds a kuminsá e siman aki. Ta trata di un di e eventonan di mas grandi kaminda PWF ta rekoudá fondo pa e fundashon por kumpli ku loke e ta konsiderá su obligashonnan. Un di nan i esun mas prinsipal ta atendé ku pashèntnan ku kanser. I netamente den e kuadro aki e siman aki den djasabra nos tin tres pashènt ku kanser ku a konta nan eksperensia. Ta trata di Nicole Henrietta, Maite Zimmerman i Thelma Kroonstadt. Nan a keda asistí pa e trahadó sosial Richanaly Sprockel Martinuz.
Luna di sèptèmber ta luna di kolekta. For di 1e di sèptèmber tin buzonnan poné na diferente establesimentu pero tambe ta topa ku boluntarionan ku e buzon pará na porta di entre otro supermerkadonan. Banda di esei tambe por hasi donashonnan mensual na e fundashon.
Nicole Henrietta
“Mi tabatin kanser na un edat hopi yòn di 26 aña. Ora mi a bai dòkter, na Wit Gele Kruis ku tabata kuida mi herida a konsehá mi pa tuma kontakto ku Wilhelmina Fonds pa e sosten emoshonal. Promé mi no tabata interesá ètòl. Mi a pensa ku e kos ei no ta nada pa mi, ta yen hende bieu tin einan, e hendenan no ta komprondé kiko mi ta pasa aden tòg, niun hende por yuda mi i niun hende por kit’é fo’i mi tòg. Pero despues mi a pensa ku mi no mester ta ‘koppig’ asina aki. Mi a aseptá di aserká nan i mi no ta arepentí esei pasobra den diferente aktividat ku PWF ta ofresé pashèntnan komo sosten, mi a logra aseptá e situashon ku mi tabata aden na e momentu ei. Te ainda mi ta aseptá kambionan drástiko ku a bin den mi bida despues ku mi a haña kanser”, tabata palabranan di Nicole.
Difísil pa aseptá
Nicole a sigui splika ku den prinsipio ku a detektá kanser serka dje e tabata arogante ku asta su mes. E tabatin un aktitut komo sifuera e kos ei no por a pasa kuné, kon porta e ta den flor di su hubentut, e ta traha i gusta su trabou, e ta hasi su kosnan leuk i unda e kos ei a sali. Den un di e terapianan di Intuïtief Schilderen Nicole a bisa ku den e promé lès ku el a bai, el a yora un pa dos ora sin por a papia nada, te el a drenta su outo yora bai kas. Ta e momentu ei numa el a aseptá ku e kos aki di bèrdat e ta pasando. E ora ei kos ei a senk serka dje, e ora ei e kònòpi a drai den su kabes ku ta asina e kos ta. I esei a dal e duru. El a haña hopi sosten na PWF. Nicole a bisa ku el a pasa den tur su terapianan ku hopi sosten. E tabata asta haña bishita di trahadónan sosial asta ora e tabata interná den hospital. Kisas e por zona manera kos chikí pero esakinan a dun’é e push. “Hopi bia hendenan rondó di bo nan mes no sa kon pa dil ku e kos, i mi no sa di e otro personanan kon nan ta eksperensi’é pero den mi kaso, mi ta kere tabatin di aber ku mi edat ku el a dal mi hendenan duru. Hopi hende no ta hala atras pa malu pero nan no por a dil ku e kos. Bo ta sinti bu hopi bo so i e sosten ku bo ta haña ta yuda bu hopi pa para riba bo pia. E guia ku bo ta haña ta yuda bu pa komprondé i aseptá kiko ta pasando pa bo por sigui di un manera positivo ku bo bida”, Nicole a relatá na Djasabra.
Hopi kambio
Tambe el a bisa ku sin PWF e lo no a bin bei. E ta kere i asta por bisa ku kisas e lo a drei dor pasobra ta hopi kambio el a pasa aden. Normalmente Nicole no ta gusta pidi hende nada i esei tabata un di e kosnan di mas difísil esta siña pidi yudansa. Pero kosnan manera ora operá kanser na pechu, bo no mag di hisa kos pisá. Normal Nicole riba djasabra e ta lanta i chapi kurá i drecha mata pero direpente e no por mas. E mester a kambia outo, kambia wasmashin i hopi kambio. Si normal e ta lanta hasi 100 kos riba un dia, kisas awor ta 2 e por. Tin momentu e por frustra i yora i puntra dikon pero papiando ku otro personanan ku tambe a pasa dor di kasonan similar i tambe ku e profeshonalnan na PWF e ta siña di apresiá bida i di sigui ku loke bo tin.
Di pashènt pa boluntario
Den fakansi ku a pasa Nicole tabata un di e boluntarionan di e plan di fakansi di PWF pa muchanan ku sea nan mes tabata pashènt òf ta pashènt òf nan famia. Tabata algu masha bunita pa mira tòg kon e muchanan ta uni, sin importá edat, pa medio di un eksperensia ku ta basta zür pero un esfera masha great di union, hopi amor i rèspèt. PWF sa ku Nicole su base ta pedagógiko i e ta dispuesto na yuda ku tur loke e por. Semper el a gusta trabou boluntario i awor pasando den esaki e ta dediká mas tempu posibel komo boluntario na PWF pasobra e sa i el a mira kuantu nan a hasi pa e mes tambe.
Maite Zimmerman
Maite Zimmerman tabata otro pashènt ku kanser ku a konta su eksperensia ku PWF. Pe tabata lamentabel pa sa ku e tabatin kanser. PWF a nifiká hopi pa Maite. Ora el a sa ku e tin kanser, promé kos ku a bin na su kabes ta bai sinta un kaminda su so. Promé kos ku a bin su kabes ta dikon e. E ta un mama ku 5 yu, un mama soltero ku tin di wak pa su yunan kon e ta hasi pasobra si algu pas’é kiko lo pasa ku nan. Na hospital nan a konseh’é pa bishitá Prinses Wilhelmina Fonds ku tin bon guia i por yud’é. Asina el a yega na porta di PWF. Maite a bisa ku mesora nan a habri man i yud’é. El a haña trahadó sosial pa yud’é i no e so, pero tambe su yunan. E momentu ku el a haña sa ku e tin kanser e no tabata sa kiko e bisa su yunan, pa splika nan kua malesa e tin. Esei pasobra ora tende kanser bo ta pensa morto i p’esei e no tabata sa kon pa e splika su yunan di e problemanan ku e tin di bai pasa aden. PWF tin guia pa e muchanan. Nan tabata bai djabièrnè na e aktividat Prinses Wilhemina Fonds Kids. E muchanan a haña terapia kon pa dil ku nan mes i problemanan ku ta yega serka nan. Tin fakansiplan pa e muchanan miéntras ku Maite tabata pasa den su proseso ku tambe PWF a yud’é kuné. E tabata sintié bon pasobra e sa ku su yunan ta den bon man, e sa ku e muchanan lo siña kon dil ku e problema. Esei tabata un eksperensia ku Maite mas a gusta. El a pasa den tur tratamentu kaba, i awor e ta sperando su rekonstrukshon, loke e ta masha ansioso pe. E sa sigur ku tur kos lo bai bon.
Diferente terapia
Maite a bai diferente terapia manera pintamentu intituivo, lès di mosaik. Dream Catcher. Den tur e lèsnan ku ta terapia e ta siña e obranan. Por ehèmpel den esun di mosaik e ta siña kon traha un spik ku su mes ideanan i inspirashon. Maite a bisa ku e tipo di terapianan ei ta yuda sigur sigur pasobra no ta sinta konsentrá kiko bo ta bezig kuné i asina tur problema i strès ta wanta. E ta duna e posibilidat pa pensa kiko ta bai hasi despues. Maite ta un hende masha drùk mes; e tin 5 yu ku ta bai futbòl, baseball i yen kos mas. E ta asina drùk ku e no tin tempu ni pa e mes. I ora e bai PWF e tin un tiki tempu pa e dediká na su mes pa e pensa mas rustig.
No tabata mi falta pero dikon ami?
Relashoná ku e kanser el a bisa ku e no ta sinti ku ta su falta i tampoko sa kiko ta e motibu., El a bai sinta pa wak kiko tabata e posibilidat despues. E tin 5 yu i tur 5 a bebe pechu i ta bisa ku ora e muchanan bebe pechu e persona tin ménos chèns pa kanser di pechu, pero tòg esei a toke i pa kolmo na e pechu ku e muchanan mas tabata alimentá nan mes. E no por a komprondé, pero una bes e tei, no por hasi nada. Awor aki si a hasi algu i a kore kuné. Maite a bisa ku e sa ku e kos aki por pasa ku hopi hende. E ta interkambiá ku hopi hende ku e no por imaginá su mes ku nan tin e kos aki. Ora tin e gruponan pa kombersá òf ora nan tin aktividatnan nan ta enkurashá otro pasobra tin hende no por siña dil ku e problema. Nan ku ta hóben ta enkurashá otro. “Tin hopi kos bunita nos dilanti. Di tur e kosnan mahos ku tin, por saka e kos bunita di dje. Bo ta siña konosé hende, siña konosé bo mes, siña konosé ken ta bon ku bo pasobra esei tambe tin. Hopi hende sin ku nan ke ta bai i no sa pa kiko pero abo ta mira ki tipo di hende bo tabatin serka bo na e momentu ei”, Maite a bisa.
Yuda otro
Maite a bisa ku aña pasá el a eksperensiá kolekta i a bai hopi bon. Ounke tabatin covid nan a para algun kaminda i hopi hende a kooperá. E ke enkurashá mas hende posibel pa yuda pasobra bo no sa ki dia ta toka abo mes òf ki dia ta toka un famia di bo i sigur PWF ta hasiendo hopi bon uso di e sèn pasobra e ta yudando hopi hende ku realmente mester di nan. E eksperensia ku el a pasa aden kaba i ku e ta pasando aden ainda i e lo sigui yuda e tambe tipo di aktividatnan pasobra el a hasi bon kambio den mi mes bida. Gustosamente si tin mas hende ku ta duna kolektá pa yuda otro hende lo ta hopi great.
Thelma Kroonstadt
Thelma ta otro pashènt ku kanser i ku a konta su eksperensia ku Prinses Wilhelmina Fonds. Thelma a kuminsá ku yama danki na kreador ku a permití pa e ta einan i danki na PWF ku a sostené den henter e trayekto di kanser. E momentu ku el a haña sa ku e tin kanser tabata manera un laman pa hala bo bai ku bo i keda bai ku bo. Thelma a bisa ku promé e tabata su so pero na hospital ora el a puntra dòkter si tin un kaminda ku e por bai òf un banko di informashon òf buki òf hende ku e por papia kuné. Su dòkter a konseh’é pa PWF i mesora el a akudí serka nan. “Mi no por gaña, mi konosé tur e tres trahadónan sosial di aserka. Mi a pasa den tur tres su man. Nan tur tres a trata mi masha bon mes. I nan a guia mi, mi a siña hopi ku mi por a pasa dor di por ehèmpel e “chemo”, sin transpòrt i den solo kayente. E chemo ta hopi duru.” Thelma no a pasa tur su chemonan pasobra su kurpa no a resistí tur, pero e ta yama Dios danki i ta konfia ku no tin nada mas. E ta konta ku el a pasa radiologia den sustu pasobra ta nèt ku covid a kuminsá, tur hende boka tapá i yen miedu di mishi ku asta porta. E ta kòrda tur hende tabata bisa pa kuida pasobra su resistensia tabata hopi abou. Pero el a pasa dor di dje tambe. Mas aleu sra. Thelma a mustra riba e komementu i kiko e mester a kome. El a desesperá pa kiko e tin di kome siendo e no tabatin trabou figo. Pero e ta yama danki na PWF pa esei tambe.
Kontrolá i no tene miedu
P’esei e ke konsientisá hende hòmber i hende muhé, hóbennan tambe pa kontrolá na dòkter. E asuntu di pechu i kanser di prostat, di stoma tur ta nesesario pa kontrolá. I no tene miedu di PWF. Antes e ta kòrda ku e ta pasa dilanti ofisina di PWF i pensa ku e lugá ei no ta pe i nunka e lo trapa su pia einan. E momentu ku el a hañ’é ta trapa einan, e tin di bisa ku e ta kontentu ku el a konosé nan i e trato ku el a haña.
“E karga a baha di mi lomba”
Tambe Thelma a bisa ku e dushi di PWF ta e atardi djárason un bia pa luna ku hende muhé i hende hòmbernan den e sala ei ku nan por konta kiko nan a pasa aden. Kada un ta siña di otro i nan sa ku tur kos ta keda eiden. Tin un sikólogo ta bin einan i ta yuda nan asina bon. Ora e sali djárason di einan, ta manera un karga a baha di su lomba. Thelma a hasi un petishon dramátiko pa e luna aki duna na PWF. Djis pensa ku ora bo duna bo ta haña bèk.
Richanaly Sprockel Martinuz
Richanaly ta trahadó sosial na Prinses Wilhelmina Fonds. E ta konta ku nan tin un tim di 3 trahadó sosial ku e tambe ta forma parti di dje huntu ku Alejandra Wieske, Lusmarina Profar. Na momentu ku e kliente keda di mèldu serka nan, nan ta hasi “intake” pa mira kiko ta e yudansa. Semper den e plan di yudansa ta deliberá ku otro i asina nan no ta sinti e preshon, e peso di e trabou pasobra nan tres ta sostené otro. Richanaly ta trahando na PWF pa 7 aña kaba. Ta hopi persona a pasa serka dje i kada un ta diferente. E klientenan den kondishon ta bai nan ofisina miéntras esnan malu nan ta bai kas serka nan i tambe ta bai hospital serka nan. Nan tin nan ofisina na hospital kaminda nan ta sinta i ta sera konosí ku klientenan nobo. Pero tambe ta bishita klientenan konosí kaba. Tambe nan tin bon relashon ku e Hospice nan. Den nan trabou nan ta atendé ku hende muhé, hende hòmber i diferente edat. I tambe muchanan ku kanser ta riba nan lista pa atendé kuné.
Kada kaso ta diferente
Ora ta papia di hende muhé i hende hòmber, Richanaly a bisa ku ora un persona disidí di bai PWF ta nifiká ku el a aseptá ku e tin e malesa i ku e ke guia. Pa nan komo trahadó sosial ta mas fásil pa dil kuné pasobra e ta habri kaba i a skohe ku e ke guia. I p’esei nan ta haña tur ta mesun fásil pa atendé kuné. Tin ora si un hende ta na hospital i a tende di e malesa i a tende di e fundashon pero e no a kaba di disidí kon e ta bai atendé ku e situashon i no ta skohe mesora pa bira miembro. Asina e persona disidí di bira miembro, niun kaso mas ta difísil. Sinembargo kada un ta diferente, kada hende tin nan petishon pa yudansa, kada kos ta otro. Loke ta krea serka e kliente ta e parti di konfiansa i p’esei ta pidié kliente pa puntra puntra i puntra. Tur siman segun Richanaly nan tin kliente nobo i p’esei nan ke pa e kliente papia i splika kiko e ke komo yudansa.


text:
Carnival Village riba su mes ta un bunita proyecto, pero e falta hopi pa por bira un exito completo. Comerciantenan a inverti basta pa por haci e kiosconan un luga masha gezellig mes, local y tambe turistanan sa bin bishita Carnival Village. Awe nos ta mira cu varios di e kiosconan ta cera, basta tempo caba no tin mucho actividad mas.
A bira cla cu e deseo pa uzo di Carnival Village ta mucho mas cu solamente pa carnaval. E grandura, e infrastructura ta duna oportunidad pa organisa varios actividadnan. Mi a entrega diferente mocion cu tin di haber cu Carnival Village of ta rekeri desaroyo di Carnival Village pa e luga aki por wordo uza pa mas actividadnan cultural, enseƱansa, deportivo, recreacion, musical/concierto. Esaki lo trece mas actividad pa ful Aruba y tambe nos turistanan por gosa di dje. Oportunidad pa crecemento di nos economia.
Somehow, comerciantenan/organisadonan no ta logra haya permiso pa organisa actividadnan na Carnival Village. Motibo cu ta wordo duna door di DIP ta cu e actividadnan cu ta pidi permiso pāe no ta pas den e āplanā cu tin pa Carnival Village. Un plan cu comerciantenan no tin den nan posesion, ami no por a haya di DIP direct, pero si ta wordo uza pa nenga desaroyo di e luga aki. Un plan cu kisas no ta cuadra mas cu e deseo di pueblo.
Mi a tuma contacto cu Minister di Infrastructura, cual ta Minister President, pa e intermedia pa mi por ricibi e ābestemmingsplanā di Carnival Village. Basa riba loke tin skirbi den e plan aki, nos por evalua si, y con, por logra un adaptacion cu SI ta bira posibel pa nos haci e uzo di Carnival Village uno mas amplio.


text: Verfrissend is de debuutbundel van Naomi Montroos. Ze verbindt haar twee werelden met het water dat ertussen ligt. In golven van taal passeren regendruppels, piepschuim en naaktslakken. Zo raken sneeuw en rivieren verbonden met een zee die plastic ademt. E debut di Naomi Montroos ta refreskante. El ta konektá su dos mundunan ku e awa ku ta entre nan dos. Den olanan di idioma gotanan di awaseru, plestik i slaknan sunú ta pasa. Asina sneu ku riunan ta konektá nan mes ku un laman ku ta hala rosea di plestik. Naomi Montroos (1985) is in Nederland geboren en heeft haar roots op Curaçao. Ze studeerde literatuurwetenschappen en werkt in een Literair Café. Regenboom is haar debuutbundel.


text: WILLEMSTAD – Krus Kòrá Kòrsou ta gradisi un i tur ku di un forma of otro a kopera pa e aktividat di baiskel ‘Paseo di baiskel krus kòrá Kòrsou’ tabata unu eksitoso. Manera a splika anteriormente, semper nan tei pa yuda i awor nan a pidi nos koperashon pa yuda nan, pa di e forma aki nan por sigui yuda. Krus Kora Kòrsou ta sumamente kontentu kon e pueblo di Kòrsou a reakshona i kopera ku e paseo riba baiskel. Tabata djadumingu ultimo 07 di sèptèmber ku esaki a tuma luga i un kantidat enorme di partisipante a akudi riba e lugá di stashoná outo na Kompleho Deportivo Casa Grandi, kaminda e paseo a start i finalisá. E aktividat a konta tambe ku tremendo animashon musikal di DJ Argenis Huerta Ta Toka ku a anima e aktividat ku su estilo uniko. Krus Kòrá Kòrsou un biaha mas ta gradisi pa e soten brindá i ta sigui yuda manera pa años nan a bin ta hasi.


text:
WILLEMSTAD — Djárason 5 di òktober próksimo nos selekshon nashonal lo enfrentá Antigua & Barbuda 8’or di anochi den Stadion Ergilio Hato den e promé kompromiso bálido pa loke ta trata e terser buèlta di Scotiabank Caribbean Cup.
Apesar di tabata plania pa yega Kòrsou awe mèrdia tin algun hungadó ku a keda konvoká pa e selekshon ku no a yega. Segun informashonnan, tin algun ta yega mas lat awe i otronan mañan.
Rhu-Endly ‘Cuco’ Martina, kapitan di e selekshon ta un di e hungadonan ku no a logra yega Korsou ainda. Jeremy de Nooijer i Rangelo Janga tampoko no a logra yega ainda i ta plania pa yega mas despues. E dos hungadonan di Kozakken Boys ku lo debuta ku e selekshon nashonal di Korsou, Juriën Gaari i Quinten Jakoba tampoko no a yega.
E hungadónan ku ta forma parti di nos selekshon ta lo siguiente;
- Eloy Room
- Rowendy Sumter
- Jarzinho Pieter
- Germaine ‘Kemy’ Agustien
- Jarchino Antonia
- Leandro Bacuna
- Shanon ‘Cheese’ Camelia
- Elson ‘Sontje’ Hooi
- Rangelo Janga
- Juriën Gaari
- Gino van Kessel
- Jason Wall
- Quinten Jakoba
- Micheal Maria
- Rhu-Endly ‘Cuco’ Martina
- Dustley Mulder
- Gevaro Nepomuceno
- Jeremy de Nooijer
- Ayrton Statie
- Felitciano Zschusschen
Tambe tin 5 hungadó aktivo den Liga MCB ku a wòrdu invitá pa un ‘try-out’ ku e selekshon.
Esakinan ta lo siguiente:
- Ashar Bernardus
- Randall Winklaar
- Ruensley Martina
- Christopher Isenia
- Jimbertson Vapor
Karchinan pa e partido aki ya ta na benta i ta optenibel na FFK bou di ora di ofisina, Botika Mampuritu, Beep Beep, 4th of July Snèk na Barber, pòmp di gasolin Santa Maria i na tur filial di C-Post N.V.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- (konsumo inkluí);
- Bou di tribuna kubrí ta Fl.75,-
- Bou di tribuna kubrí parti Festival Center ta Fl.50,-
- Tribuna no kubrí ta Fl.25,-
- Den e sekshon di tribuna no kubrí mucha te ku 12 aña i 60+ ta paga Fl.15,-
Tur ku ta interesá den e sekshon VIP por bèl reservá bo karchi for di awe pa bo tin sigur ku bo ta aden. E karchinan di VIP nos ta entregá te kaminda bo ta.Pa pedido di bo karchi VIP òf pa kualke informashon bo por yama òf app nos riba: 520 4141/518 2381/ 565 5555.
Ainda tin mas suèter di nos selekshon nashonal ku shal optenibel na FFK bou di ora di ofisina na balor di 35 ku 25 florin. Pasa buska di bo pa asina bo bin sostené i apoyá nos hungadónan.
Reservá djárason 5 di òktober pa bo ta den Stadion Ergilio Hato komo e number 12 sosteniendo nos selekshon nashonal. Nos muchanan mester di e pueblo di Kòrsou kompletu su sosten pa asina nos sali viktorioso for di e promé enkuentro aki.


text:
Mi ta un próhimo
Mi próhimo a risibí leshon grave i permanente pa motibu di un krímen violento
Schadefonds Geweldsmisdrijven t’ei pa e próhimo di e víktima ku a sufri problemanan (leshon) físiko i/òf síkiko grave i permanente pa motibu di un krímen violento riba òf despues di promé di yanüari 2019. Schadefonds Geweldsmisdrijven ta mantené e siguiente kondishonnan.
1. Bo ta próhimo
Komo próhimo bo por entregá un petishon si bo kasá, partner(registrá), mayor, yu òf ruman tin leshon grave i permanente pa motibu di un krímen violento.
2. Ta trata di un kaso di krímen violento intenshonal
Bo ta próhimo di un víktima di un krímen kometé intenshonalmente. Esaki ta nifiká ku a usa violensia intenshonalmente kontra e víktima òf a menas’é ku esaki. Aki nos por pensa riba:
- intento di asesinato/homisidio;
- maltrato físiko;
- menasa di violensia i/òf ku un arma.
- Desgrasia no ta kai bou di esaki.
3. Ta trata di leshon grave i permanente a konsekuensia di e krímen di violensia
Esaki por ta físiko i/òf síkiko. Schadefonds ta konsiderá un leshon ‘grave i permanente’ ora e víktima no por funshoná por lo ménos pa 70% físikamente. Leshon síkiko tambe por ta grave i permanente.
Leshon permanente ke men ku no tin prospekto ku e leshon (òf e konsekuensia di esaki) despues di tempu ta bira ménos. E buèlta ku e bida di e víktima i e próhimo a tuma ta hopi importante pa nos revishon. E punto ta ku e konsekuensianan di e krímen violento a afektá e próhimo severamente.
Algun ehèmpel di esaki ta:
- pèrdida di bista (kompletamente siegu)
- parálisis (‘dwarslaesie’)
- pèrdida di tur dos brasa
- leshon selebral di un índole grave i kambio di komportamentu
- kemaduranan di terser grado riba gran parti di e kurpa
- leshon físiko òf síkiko di tal manera ku e víktima no por sòru pa su mes mas
4. E krímen violento a tuma lugá den Hulanda Karibense
E krímen violento mester a sosodé den Hulanda Karibense. Si e krímen violento a sosodé a bordo di un barku òf avion Hulanda Karibense, tambe bo por bini na remarke serka Schadefonds. Bo no ta biba den Hulanda Karibense, pero bo próhimo a bira víktima di violensia akinan? E ora ei tambe bo por entregá un petishon. Próhimonan di víktima di krímen violento ku a tuma lugá den Hulanda Oropeo nos ta referí na wèpsait www.schadefonds.nl.
5. Ni abo ni e víktima no tabatin parti den e krímen
Bo por haña un pago di un solo bia si abo òf e víktima no tabata kulpabel na e krímen. Ta asina ku ta bai wak bo ròl i esun di e víktima tambe den loke a pasa. Si akaso bo òf e víktima a tuma parti den e krímen violento, tin posibilidat ku bo no ta risibí e kompensashon.
Algun ehèmpel:
- si bo òf e víktima a usa violensia promé;
- si bo i/òf víktima tabata okupá boso mes ku aktividatnan kriminal (manera bendementu di droga).
6. No ta paga e daño di otro manera
Bo ta haña kompensashon di Schadefonds solamente si e malechor òf un kompania di seguro no a kubri e daño.
Sí, bo por apliká na Schadefonds si bo no sa si bo ta bai haña sèn di otronan. Si al final tòg bo risibí kompensashon di e malechor òf kompania di seguro, por ta asina ku bo tin ku paga bèk e suma risibí di Schadefonds.
Den su desishon Schadefonds por tene kuenta tambe ku e suma ku e malechor tin ku pagá bo. E ora ei bo no tin nodi di paga bèk despues.
7. Fecha di e krímen
Komo próhimo bo por únikamente hasi petishon pa e kompensashon si e krímen violento a sosodé riba òf despues di promé di yanüari 2019.


text:
Veterinaire Dienst ta recorda tur persona cu kier sacrifica un cabrito, carne of porko pa consumo den temporda di fin di aña, cu mester haci esaki na Abattoir. Matamento di bestia na cas ta ilegal y por tin su riesgo pa salud di hende. Tur hende cu kier haci uso di servicio di Abattoir pa sacrifica un bestia durante luna di november y december 2021 por haci esaki for di dialuna te cu diahuebs, parti mainta cuminsando for di dialuna 15 di november te cu dialuna 20 di december.
Alabes ta informa cu e proceso di sacrifica animal na Abattoir ta tumando lugar cu cita. Doño cu ta desea di sacrifica un of mas animal pa come mester percura pa yama di antemano pa confirma cu e kier haci uso di e servicio di Abattoir. Esaki ta pa purba coordina e matansa na un manera mas structura, cumpliendo cu reglanan di hygiena y prevencion di transmision di Corona virus. Pa haci un cita tuma contacto cu Veterinaire Dienst na telefoon 5224310 of 5224320 of pasa personalmente na Veterinaire Dienst Barcadera 1.
Ta pidi encarecidamente pa trece animalnan na orario di e cita duna. Si no bin na e orario di cita duna mester haci un cita di nobo. Corda bon sin cita ningún persona ta wordo atendi. Tene na cuenta cu e ultimo dia pa mata bestia ta Dialuna 20 di December 2021 cu un capacidad limita; pues no warda te ultimo ora y traha bo cita. Haci esaki di antemano.
Ban coopera hunto pa asina e proceso na Abattoir por bai na un manera planifica y trankilo pa asina nos tur por pasa un bon fin di aña.


text:
WILLEMSTAD — Despues di 3 dia intensivo kaminda un dia tabata di preparashon i dos dia tabata di komptensia, delegashon di bodybuilding a sa di saka kara di pais Korsou.
Jegando Bahamas anochi lat riba dia 23 di September e delegashon di Korsou a prepara (kushina, train i sosega) nan mes pa e pesahe ku a tuma luga riba dia 24 di September 3or di atardi pa 217 atleta. Mientras ku e Presidente (Aldemar Pieters), tesorero (Janike Maria), head coach (Nathaniel Veeris), Head Judge (Jacqueline Daflaar) i hurado (Ensley Regales) a bai reunion nan informativo kaminda regla nan pa ku e kompetensia di CAC ta wordu repasa.
Dia 25 di September e pesahe a kuminsa 3or di atardi na e hotel asina konosi Atlantis. Akinan tur 10 atleta a subi tarima pa logra klasifika den nan kategoria respektivo. Head coach i
assistent coach, Policarpio “Perucho” Oberto a soru pa e atleta nan ta bon hunta, bon di warm up i trankil pa duna nan maximo.
5 atleta di Korsou a logra kalsifika pa bai final ku a tuma luga dia 26 di September na Atlantis Hotel, Coral Building. E kompetensia a kuminsa 2or en punto i termina 11:30pm.
E premio nan ku Korsou a logra bin kas kune ta:
-Kategoria di Light Middle Weight Jimson Janga a sali di 3 luga;
-Kategoria Light Heavy Weight William Sanchez tambe a logra kue di 3 luga;
-Regis “#SintiBoLiber” Loo a sali di dos luga den e kategoria di Classic Bodybuilding ku tabata Open Klasse;
-Pa loke ta e kategoria di Heavyweight nos veteran den bodybuilding Yunard “Nay” Philips a keda na di 3 luga; i
-Steven Maria a keda na di 5 luga den e kategoria di Welterweight.


text:
Ministerio di Finansa su ofisina na Pietermaai 17 i Testamentenregister
Ministerio di Finansa su ofisina na Pietermaai 17 i Testamentenregister
ta será pa públiko riba djabièrnè 21 di yüli 2017di 12.00 te ku 16.30’or di atardi
Willemstad, Ministerio di Finansa ta anunsiá ku su ofisina na Pietermaai 17 lo ta será pa públiko riba djabièrnè 21 di yüli 2017di 12.00 te ku 16.30’or di atardi, debí na trabou di mantenshon inprevisto. E servisio di Testamentenregister ku ta den mesun edifisio tambe lo ta será. Nos diskulpa pa kualkier inkumbiniensia ku por surgi. Djaluna nos ofisina na Pietermaai 17 lo ta habri atrobe pa públiko.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 02 di òktober 2021.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 02 di òktober 2021.
Kompilá: djabièrnè 01 di òktober 2021, 05:00 o.l. (09:00 UTC).
Tempu: Parsialmente te hopi nublá ku algun áwaseru ku posibel welek i bos.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:26 o.l.
Bientu: Generalmente ost i suak te moderá; forsa 2 te 3 (7 te 19 km/ora, 4 te 10 nudo). Durante posibel áwaseru, moderá te posiblemente basta fuerte; forsa 4 te 5 (20 te 39 km/ora, 11 te 21 nudo).
Situashon general: Durante di próksimo dianan kondishon atmosfériko lo ta faborabel pa desaroyo di algun nubia riba nos region. Algun di e nubianan aki por generá momentunan di áwaseru riba nos isla. Tambe tin e posibilidat ku bos por zona. Mas aleu, ta antisipá ku e fluho di bientu lo oumentá gradualmente den transkurso di awe.
Kondishon di laman: Generalmente trankil ku altura di ola di mas o ménos 1 meter (3 pia). Temporalmente por tin algu di resake na kosta nort i ost di Kòrsou.
Sistemanan signifikante di wer tropikal: Orkan Sam ta sigui avansá komo un orkan fuerte den direkshon nortwèst riba laman Atlántiko. E siklon tropikal aki no ta un menasa pa Kòrsou.
Fenómeno spesial: Ningun.
Perspektiva te djadumingu mainta: Parsialmente te hopi nublá ku áwaseru.
Meteorólogo: Abraham.


text:
Roy Mezas
Roy Mezas tabata e president di Comite Olimpico Arubano for di 2009 te cu 2013. E hunta di directiva tabata consisti di Wanda Broeksema, vice-president; Nicole Hoevertsz, secretaria general; Miriam Baiz, segundo secretaria; Edwin Roos, tesorero; comisarionan Prisca Albertsz, Robert Nieuw, Juelle Thode y Glenda Croes-Tromp.
Sr. Mezas ta conta: e tabata hopi importante pa e desaroyo di e atletanan cu ambicion pa bay participa na e weganan olimpico cu Comite Olimpico Arubano na 2010 a cuminsa acerca e desaroyo di e atletanan den un forma holistico. Atencion pa e parti tecnico, guia mental y nutricion a haya su debido atencion. Un momento unico tabata e participacion na e prome “Youth Olympic Games” na Singapore na aña 2010. Un momento unico pa mi tabata un encuentro cu Sr. Putin, President di Rusia na Moscu na 2012.
Mi conseho pa e atleta den deporte di alto rendimento ta pa mantene e siguiente mentalidad: high performance sport is not only about winning but about “DOING THE BEST YOU CAN”. And remember, the person you are competing with is your opponent and not your enemy. Always play fair.


text:
Karta Quincy Girigorie dirigi na Hulanda en kuadro ku e tema
Na: Presidente di Komishon fiho di ‘Binnenlandse Zaken’ di Tweede Kamer Hulandes
Sra. Kiki Hagen
Minister di ‘Binnenlandse Zaken i Koninkrijksrelaties’
Su Ekselensia sra Hanke Bruins Slot
Sekretario di Estado di ‘Binnenlandse Zaken’, Relashonnan den Reino i Digitalisashon,
Su Ekselensia sra Alexandra Van Huffelen
Kòrsou, 20 sèptèmber 2022
Tópiko: Laga nos atendé huntu debidamente ku historia di sklabitut i krea un futuro nobo den Reino Hulandes.
Ekselensia, apresiabel presidente,
Pa medio di esaki suskrito ta dirigí su mes na boso despues di boso bishita resien na Kòrsou i e diferente kombersashonnan interesante i profundo ku nos a hibá na e okashon aki. Durante e luna di ougùstùs i sèptèmber último, Kòrsou a risibí bishita di representantenan di Tweede Kamer i despues tambe di gobièrnu Hulandes. E bishita aki tabata den kuadro di e proseso ku a wòrdu inisiá a base di e rapòrt “Ketenen van het Verleden” ku a wòrdu traha riba petishon di èks Minister di Binnenlandse Zaken i Koninkrijksrelaties di Hulanda sra Kajsa Ollongren.
E rapòrt aki ta papia palabra kla. Ta importante pa estado Hulandes atendé porfin di manera digno ku e ròl ku e tabatin den e negoshi di sklabitut i tambe ku esaki su konsekuensianan te ku e dia di awe den komunidat Hulandes, pero mas aun den e Islanan Karibense di Reino, ku estado Hulandes mester pidi diskulpa pa esaki i mester traha realmente na restourashon di e konsekuensianan di su akshonnan.
Siendo suskrito su mes un di e míles di desendientenan direkto di esnan sklabisá den e komunidat di Kòrsou, mi a nase, wòrdu formá i ta biba den un komunidat kaminda un parti supstansial di su pueblo ta konsistí di desendientenan direkto di esnan sklabisá. Rekonosementu di parti di estado Hulandes di su ròl den sklabitut i diskulpa pa esaki, ta na mi opinion e promé paso real riba e ruta di restourashon i igualdat. Komo tal, durante di e promé bishita di e delegashon di e komishon fiho di Asuntunan Interno di Parlamento Hulandes, tabata importante pa mi komprondé e intenshon real di e bishita. Tabata importante pa nos topa otro na promé lugá komo hende, pa despues nos atendé e tema delikado, pero sumamente importante aki riba plataforma polítiko.
Komo lider polítiko di PAR, mi ta rekonosé tambe na nòmber di nos Frakshon, e balor di e kòmbersashonnan hibá i e echo ku nan ta señalá un kambio positivo na ‘Politiek Den Haag’ pa loke ta trata asumí e responsabilidat ku Hulanda tin pa su ròl den e negoshi di sklabitut. Por sierto, mundialmente paisnan ta rekonosiendo ku esaki ta(bata) un krímen kontra humanidat ku tin su konsekuensianan te awe. Pa loke ta trata Reino Hulandes, efektonan di sklabitut ta bisto den e komunidat Hulandes, pero tin raisnan aun mas profundo den e bida diario di e islanan Karibense di Reino Hulandes i Sürnam. Nos no por lubidá ku ta einan, e aktonan di mas horendo di sklabitut a tuma lugá. E rekomendashonnan di e rapòrt tambe ta stret. Estado Hulandes mester rekonosé su fayo i responsabilidat, pidi diskulpa pa esaki i traha na restourashon di e konsekuensianan di sklabitut den Reino Hulandes.
Frakshon di PAR ta ekspresá su rekonosementu pa e echo ku tantu e delegashonnan di e komishon fiho di Asuntunan Interno di Parlamento Hulandes, komo e delegashon di Minister Bruins Slot i Sekretario di Estado Van Huffelen a tuma tempu pa dialogá ku un delegashon di Parlamento di Kòrsou riba e tema aki. Tabata kombersashonnan di balor agregá i nos ta konfia ku nan a aportá na un mihó konosementu i komprondementu di e efektonan di sklabitut den nos komunidat te dia di awe. Realidat ta ku e periodo aki ta forma un parti di nos historia, ku komo pueblo nos mester a prosesá, p’asina nos por a bira e pueblo orguyoso, fuerte i resiliente ku nos ta awe.
Nos tin di rekonosé sinembargo, ku e proseso di desaroyo di identidat kultural, sosial i nashonal di e islanan karibense di Reino ta leu for di kla. E bishitanan di e komishon di Tweede Kamer i di Minister i Sekretario di Estado di BZK, ta demostrá porfin un deseo i apertura na Hulanda pa dialogá riba i atendé ku e tema delikado pero sumamente importante den Reino aki. Enfrentá e pasado di sklabitut den Reino Hulandes i atendé ku su efektonan profundo den presente (sanashon) ta imperativo pa Reino Hulandes por wak dilanti riba un “futuro nobo” ku ta realmente basá riba igualdat real.
Suskrito ta di opinion ku no ta un kasualidat ku e konsenshi kresiente na Hulanda riba su su ròl den sklabitut i su efektonan te awe den diskriminashon di hendenan di koló di desendensia Afrikano, ta tumando lugá na e mesun momentu ku temanan manera “e balor i futuro di Reino Hulandes”, outonomia, relashonnan den Reino i e “resiliensia i kresementu di e pueblo di e islanan Karibense di Reino” ta na diskushon. No ta pòrnada, durante un Rueda di Prensa den inisio di kombersashonnan riba sosten di likides na Mei 2020, mi persona, e tempu ei den e ròl di Minister di Asuntunan General a.i. a deklará públikamente ku e forma di atendé di Hulanda tabata un “abusu di poder” i ku ta nesesario pa nos papia profundamente riba kon nos lo sigui atendé ku otro den Reino Hulandes.
Ta un realidat ku e ambiente inisial den e kòmbersashonnan den kuadro di e sosten di likides tabata unu di “take it or leave it”, den kua no a wòrdu duná oportunidat na Kòrsou pa duna un aporte konstruktivo na medidanan mas adekuá ku lo tabatin ménos impakto negativo riba nos komunidat kompletu. Esaki lo tabata e forma korekto pa implementá e esensia real di igualdat. E rekorte di 12.5% riba e pakete laboral di trahadónan den sektor públiko, ta un ehèmpel klásiko di e forma ku a imponé medidanan sin partisipashon igual di gobièrnu di Kòrsou.
Konosé nos pasado lo yuda nos komprondé nos presente mihó[1].
Na e dicho aki lo mi añadí, ku konosementu di nos pasado i komprondementu di nos presente, lo yuda nos pa tuma pasonan konkreto pa krea un mihó futuro.
Frakshon di PAR ta konvensí, ku atendé ku e pasado di sklabitut den Reino Hulandes i su efektonan, kombiná ku kolonialismo i su efektonan, lo yuda nos mira e konsepto di igualdat (gelijkheid en gelijkwaardigheid) den nos relashonnan den Reino na un forma diferente i lo yuda nos pa krea un futuro nobo den Reino Hulandes den kua realmente e igualdat di kada habitante di Reino Hulandes i un apresio mutuo real ta para sentral. Igualdat den balor humano i igualdat den oportunidat di desaroyo ta temanan ku mester ta pará sentral den e diskushonnan riba e balor di Reino Hulandes, su futuro i kon nos lo sigui atendé ku otro den esaki.
Frakshon di PAR ta reiterá nos konvikshon ku un relashon fuerte i un koperashon estrecho den Reino Hulandes ta un kondishon importante pa desaroyo salú di kada miembro di komunidat di Kòrsou. Ta e deseo aki di nos pueblo a keda ekspresá den aña 1993 i 2005. Komo tal, nos Frakshon ta dispuesto na duna nos aporte na e proseso importante aki di (sigui) dialogá riba i e pasado di sklabitut den Reino Hulandes, su efektonan te awe den nos komunidatnan Karibense, pa asina yega huntu na un forma hustu i korekto di restourá e daño kousá i krea igualdat real den Reino Hulandes.
Echo ta, ku ta tarea di gobièrnu i representantenan di kada pais pa karga nan propio responsabilidat pa krea e mihó futuro pa su abitantenan. Komo tal ningun esfuerso pa restourashon real, lo NO ta efektivo sin embolbimentu debí di gobièrnu i representantenan di e pueblo di Kòrsou.
Na nòmber di Frakshon di PAR den Parlamento di Kòrsou,
- Quincy Girigorie
Lider Polítiko i Lider di Frakshon
[1] E sientífiko Carl Sagan “You have to know the past to understand the present[1]”.


text:
Kralendijk – Djárason 27 di Òktober último Konsehal Daisy Coffie a bishitá plenchi di trabou despues di a haña un invitashon. Daisy Coffie tabatin krítika riba Plenchi di Trabou dor di reklamonan ku e tabata risibí di parti di klientenan ku a bai Plenchi di Trabou pa un intermediashon den buskamentu di trabou. Nos tur sa ku dor di Covid-19 tin hopi hende a pèrdè trabou i Plenchi di Trabou a haña un ròl grandi den intermediá pa nos hende nan por yega bek na un trabou mas lihé posibel.Un tarea tòg hopi eksigente. Daisy Coffie a kuminsá ku gradisí pa e invitashon i a ekspresá ku e ta kontentu ku e inisiativa di parti di Plenchi di Traboupa invit’é i tambe kuta promé biaha ku e inisiativa ta sali for di e organisashon pa un bishita di trabou. Den otro kasonan sèmper ta Frakshon Coffie a tuma e inisiativa. Frakshon Coffie a keda risibí pa Susanne Willems ku te esun enkargá ku e büró i Yajaira Nicolaas kuta su asistente. Nan dos ta forma e gerente di e büró. Serka nan nos di Frakshon Coffie a haña splikashon di e trabounan ku Plenchi di trabou ta hasi i e diferente proyektonan ku Plenchi di Trabou ta envolví aden. Frakshon Coffie a keda gratamente sorprendí kue tantísimo trabounan i proyektonan ku Plenchi di Trabou ta enkargá kuné.
Tambe a kombersá riba e “bottlenecks” ku ta menasa nos merkado laboral. E nesesidat di entrenamentu pa trabounan di fishi (ambacht school, huishouds school i etao) manera ántes pero den un bachi nobo i aktualisá na nos tempu. Na nivel HBO, MBO tin basta bon trabouta tuma lugá pero na e nivelnan mas abou nos no ta prepará nos hóben nan sufisiente komo konsekuensia ku na no ta kapas pa utilisá mihó oportunidat nan ku ta presentá.
Tambe ta bon pa remarká ku e sifra di desempleo, 4.6% aktualmente, ta un nivel basta akseptabel. Tin proyektonan di entrenamentu/preparashon pa drenta e sektor laboral pero mester bini ku mihó kordinashon pa ora e proyekto kaba e partisipante tin mas chèns pa haña un trabou di tempu mas largu i no kai bek den e sirkulo di desempleo. Un konklushon ta ku fishi, motibashon i ambishon ta puntonan ku mester traha riba pa nos hóbennan ta mihó prepará pa e merkado laboral.
Por último nos di Frakshon Coffie ke remarká ku e ofisina di Plenchi pa Trabou mester ta un ofisina modelo pa ofisinanan di OLB. Esaki ta e úniko ofisina ku nos a bishita ku kua vestuario/mobilario por kompetí ku ofisinanan di RCN. Papiando di “voorzieningen niveau” nivel di provishon.


text:
ORANJESTAD – Parlamento di Aruba su ‘zittingsjaar’ 2021/2022 a termina y mirando e data den cuadro cu esaki, tambe analisando entre otro e cantidad di preguntanan cu a wordo haci durante e periodo parlamentario aki, ta resalta cu Parlamentario di fraccion Accion21, sr. Miguel Mansur, ta e parlamentario cu mas pregunta a haci, estableciendo un record nobo pa Aruba, y Minister di Finansas sra. Xiomara Maduro ta e mandatario cu menos pregunta a contesta durante e periodo aki.
Parlamento di Aruba su aña parlamentario pa loke ta periodo di 14 september 2021, te cu 12 september 2022 awor a yega su final y por constata un periodo parlamentario bastante druk pero sigur interesante pa pais Aruba ora cu mira e data. Staten a haya 1320 ‘Ingekomen Stukken’, a pasa door di 32 reunion publico y 32 reunion di Centrale Commissie, cu 17 Bijeenkomsten. Pa loke ta e cantidad di preguntanan por escrito haci na gobierno, Parlamentario Miguel Mansur di Accion 21 ta esun cu mas a haci pregunta (426) sigui pa Aquanette Gunn (174) di fraccion MAS. Aki por subraya cu Parlamentario Miguel Mansur a logra na kibra record den preguntanan haci por escrito durante un aña parlamentario. E ultimo record tabata 308 pregunta por escrito, haci pa Marlon Sneek (AVP) durante aña parlamentario 2019/2020.
Un otro parti interesante ta e preguntanan cu a wordo haci na nos ministernan, pero sigur e cantidad di esakinan cu a wordo contesta. Por mira por ehempel esun cu mas pregunta a haya tabata Prome Minister Evelyn Wever-Croes (266) anto di esakinan el a contesta 203. Esaki ta sigui pa Minister Glenbert Croes cu a wordo haci 209 pregunta, y a contesta 97 di nan. Minister Xiomara Maduro a wordo haci 80 pregunta, anto a contesta unicamente 5 pregunta, haciendo e esun cu menos pregunta a contesta durante e periodo aki segun e datos. “Asina mes por mira basta, casi mita di e preguntanan cu no a haya contesta, Minister di Finansas por ehempel ta esun pio den contesta pregunta, e ta un data sigur hopi interesante,” sr. Mansur ta comenta.
“E reto primordial cu nos tin ta pa stop di ta un stempel parlement. Pa realmente lanta para y bisa cu esaki ta loke nos ta pensa y para tras di dje,” sr. Mansur ta expresa. Hopi biaha ta sosode den comision cu te hasta parlamentarionan di coalicion ta trece algo dilanti pero ora di vota, nan ta cambia di idea.
Accion21 ta traha pa wak parlamento para riba su principionan y demanda gobierno introduci finansas publico sostenibel, specialmente cu nos ta drentando un periodo di incertidumbre na un nivel mundial.
Mansur: “Mas cu tur cos ta hopi importante pa nos funciona debidamente.”
E Parlamentario di Accion21 a bolbe vocifera su deseo pa Parlamento duna ehempel y baha su gastonan. Paisnan grandi manera Uruguay ta manda un solo miembro di coalicion y un solo miembro di oposicion participa den comicionnan permanente di Parlatino. Segun Mansur si reduci participacion den Parlatino pa un solo comicion pa Parlamentario lo facilita miho contribucion y baha gastonan di biahe. Na IPKO tambe, Corsou y Sint Maarten ta manda unicamente lidernan di fraccion mientras Aruba ta yega cu un delegacion di 11 miembro, algun biaha mas grandi cu e delegacion Hulandes mes. Esey segun Mansur ta ridiculo y ta duna balor na loke Parlamento ta wordo tilda di dje esta “snoepreisjes.” Miembronan di mesun fraccion semper tin un standpunt comun dus no tin balor di manda mas cu un Parlamentario di mesun partido na e reunionnan cu ta sosode dos biaha pa aña. Si sigui ehempel di Corsou y Sint Maarten y limita delegacion di Aruba na lidernan di fraccion y Presidente di Parlamento lo por baha gastonan di biahe mas ainda y duna ehempel na gobierno. Den pasado sr. Mansur a pidi detaye specifico di gastonan di biahe di Parlamento y a ser nenga, ningun di e otro cuatro partidonan no a bay di acuerdo pa e parlamentario ricibi e cifranan algo cu sigur no ta cuadra cu transparencia y sigur tin luga pa mehoracion.


text:
KONSEHO NA MINISTER SILVANIA PA KOMBERSA KU APC
KONSEHO NA MINISTER SILVANIA PA KOMBERSA KU APC
Poder kubriente di 109.7%. Penshonadonan por haña sikiera un bonus. E lo yuda forsa di kompra.
Apesar di un temporada difisil tras di lomba, APC a logra di mantené un posishon finansiero fuerte i a logra un poder kubriente (“dekkingsgraad”) di 109.7%. Esaki sigur ta un nota positivo. Mirando e situashon di nos pais i pa yuda e forsa di kompra di manera ku gobièrnu tambe ta sigui risibí impuesto for di OB, TPK ta konsehá e minister di finansa pa hiba kombersashon ku APC riba e disponibilidat pa duna penshonadonan un bonus. No ta algu usual, pero den tempu difisil bo mester tin kurashi pa mobilisá komo minister i no keda ku e sistema tradishonal i ranka tur sèn for di esnan ku semper a bini pa paga impuesto. Mester mobilisá i hasi tur loke ta na nos alkanse riba tur área. TPK ta mira esaki tambe komo un área kaminda e minister por hasi esfuerso.


text:
Autoridadnan
E posicion y papel di Gobernador ta regla den algun ley di Reino y Decreto Real. Por ehempel: Statuut di Reino Hulandes, Constitucion di Aruba y e Reglamento pa Gobernador di Aruba.
Gobierno di Aruba ta forma pa e Rey y e ministronan. Gobernador di Aruba ta representa e Rey na Aruba. E Gobernador como tal ta na cabes di gobierno Arubiano. Si Gobernador ta asisti na un reunion di Conseho di Ministro di Aruba, e ta actua como presidente. E tin den e caso ey un voz como consehero.
Como hefe di gobierno, Gobernador tin e derecho di wordo consulta pa e ministronan, di encurasha y di adverti e ministronan (the right to be consulted, to encourage and to warn).
Responsabilidad
Gobernador ta intachabel, e ministronan ta responsabel. E ministronan ta responde pa e actuacion di e Gobernador como organo di e pais, na parlamento di Aruba (Staten).
Tarea y autoridad
Como hefe di gobierno di e pais, Gobernador ta eherce entre otro e siguiente tarea y facultadnan:
- Firmamento di ordenanza y decretonan nacional;
- Huramenta ministro, miembro di parlamento (Staten), miembro di Conseho Consultivo (Raad van Advies) y miembro di Contraloria General (Algemene Rekenkamer);
- Huramenta hueznan, miembronan di Ministerio Publico y e comisario, presidente y directornan di Banco Central di Aruba;
- Duna apertura na aña parlamentario riba e di dos diamars di september. Aki ta duna un presentacion di e proximo maneho di gobierno;
- Nombra informador y formador den cuadro di formacion di un gabinete nobo.
Como representante di gobierno di Reino, Gobernador ta vigila interes general di Reino. Den e capacidad aki Gobernador ta responsabilisa na gobierno di Reino.
Proclamacion di ley y implementacion di areglo
Gobernador ta percura pa proclamacion na Aruba di leynan di Reino y di medidanan general di gobernacion di Reino (algemene maatregelen van rijksbestuur). Tambe Gobernador ta percura pa implementacion di areglonan legal di Reino y tratadonan cu ta vigente pa Aruba. Ademas e ta supervisa e cumplimento cu esakinan.
Supervision
Gobernador no ta formalisa un ordenanza of decreto nacional ora e ta considera esaki en pugna cu Statuut. Of cu un tratado of un ley di Reino. Tampoco cu un medida general di gobernacion di Reino, of si e ta considera esaki en pugna cu derecho humano, cu seguridad legal of cu bon gobernacion.
Forza militar
Si Conseho di Ministro di Reino aproba esaki, Gobernador por dispone di e forzanan militar di Reino pa defensa di e pais. E ta faculta tambe pa pone parti di e forzanan militar na disposicion di gobierno di Aruba pa mantene seguridad y orden publico (asistencia militar) of den caso di desastre of accidente.
Demas autoridad
Por lo demas Gobernador, como organo di Reino, ta responsabel pa:
- Emision di paspoort Hulandes, paspoort di emergencia y ‘laissez-passer’;
- Emision di visa pa teritorio Schengen (Union Europeo);
- Aceptacion di peticion pa nacionalidad Hulandes (naturalisacion);
- Otorgamento di nacionalidad Hulandes (opcion);
- Asesora encuanto y efectua entrega di condecoracion Real;
- Extradicion, of no, di personanan na un otro Estado.


text:
1 di september 2022
Entrante 1 di september 2022 un traspaso automatico ta bay tuma luga. Tur pashent inscribi cerca dokter Corina Rolfast ta wordo pasa automaticamente pa e dokter di cas nobo, esta dokter Percey Lasten. Servicio medico ta continua via e mesun adres y number di telefon, esta Santa Cruz 52, number di telefon 5822222. Pa esnan cu tin e AZV app, lo wak e cambio aki den e Menu →bo dunadonan di cuido. Si bo no tin e AZV app ainda, nos ta invita bo pa download esaki y registra pa bo digi-ZorgPas.
Dokter di cas nobo
Dokter Percey Lasten ta un dokter naci na Hulanda pero cu a biba varios aña na Aruba. El a studia medicina general na Radboud Universiteit Nijmegen y despues a specialisa pa dokter di cas na Maastricht. Cu hopi experiencia y passion, dokter Percey Lasten ta cla pa yuda su pashentnan. Ta di menciona cu dokter Percey Lasten ta domina bon e idiomanan Hulandes, Papiamento, Ingles y hasta razonablemente bon Spaño.


text:
Karkó
Seri di Herensia Kultural
Sierto instrumènt ta rekerí profeshonalismo di primera pa por traha nan. Un kitara por ehèmpel òf un piano. Tin otro ku bo ta haña den naturalesa kasi kompletamente kla kaba pa uso. Manera karkó (Strombus gigas Linné) na Boneiru, instrumènt di airu trahá di e kokolishi di laman ku ta karga e mes nòmber i ku nan ta kohe den e bénewater ‘Lac’. E trompèt natural akí ta fásil pa traha, pero ta un berdadero arte pa tok’é.
Tur tempu pueblonan bibá na regionnan di kosta rònt mundu a usa kokolishi grandi komo korneta. Na Sur- Sentroamérika, na e islanan den Caribe, pero tambe na India i na Europa. Kaminda tin e kokolishinan adekuado akí, hende ta supla nan. E zonido penetrante di un karkó, ku ta karga leu bo ta tende no solamente durante ritualnan religioso i durante fiestanan kultural, sino prinsipalmente pa transmití notisia.
Awendia un wèker banda di kama di un boneriano ta zona lant’é pa e bai Misa di Ourora. Pero ántes ta e supladó di karkó (supladó di kachu) tabata lanta baidónan di misa. Pero tono di e karkó tabata yama pueblo tambe pa bai yuda buska hende ku a pèrdè riba laman òf ku a desaparesé den sabana: un zonido di ‘flùit’ haltu ta indikashon ku ainda no a haña e hende pèrdí, e ‘ronká’, un zonido mas abou, ta indiká ku a haña e hende. Na Boneiru, Cuba, kaminda karkó su nòmber ta lanbí, guamo, caracol òf con, na Haïti (lambis) i na República Dominicana (fututo, botuto, jotuto òf jututo) piskadó- i marineronan tabata duna señal via karkó ku nan bida ta na peliger òf ku nan ta na kaminda pa drenta haf. Trahadónan di den kunuku na Cuba tabata reuní pa nan kome kuminda di mèrdia despues di un señal di e supladó di karkó. Anto no ta via korant, sino via señalnan di lanbí e komunidat haitiano bibá na Cuba tabata sa ku un hende a fayesé, ku un yuchi a nase òf ku awa di riu tabata subiendo di un forma alarmante. E ta pues un medio di komunikashon pa ekselensia, sigur pa e ‘Marrons’ na Haiti, esta e katibunan afrikano ku a hui bai den e serunan i pa for di aya nan prepará un rebelion. Tokante e funshon musikal di karkó den region di Caribe i Sur- i Sentroamérika no tin muchu informashon pa motibu ku den un tempu kòrtiku inkisishon i kolonisashon a bari kultura di e habitantenan original.
Estudionan arkeológiko sí ta mustra ku tabata usa e instrumènt akí durante ritualnan spiritual i religioso. Parse ku e poblashon indígena di Cuba tabata atribuí karakterístikanan sobrenatural na guamo: nan tabata interpretá e resonansia den e karkó komo stèm di diosnan. Riba dak di e kasitanan humilde tabatin e ‘tròmpètnan mágiko’ poné ku imágen di Dios Jurakán, ku ta dios di orkan di pueblo Taino. I e indjannan na oria di riu Orinoco tabata supla e instrumènt sagrado karkó, kombidá e tribunan pa bai un guera grandi.
Hasta un hende ku ‘tin dos man robes’ mes por traha un karkó (kachu). Skohe un karkó yòn, koló ros ku un koncha delegá pa bo haña un zonido limpi. Limpia parti paden di e kokolishi i kap e kabes afó entre e di dos i e di tres lorada, di manera ku bo ta haña un habrí di dos centimeter di diameter. Awor ta djis veilu e parti ei hasié fini na midí di lepnan di e muzikant, i kla ta!
Mas difísil sí ta pa logra saka un bunita zonido for di e karkó. E tokadó ta wanta kas di e karkó ku tur su dos mannan, e ta primi su lepnan kontra e habrí i e ta supla airu den e buraku. E ta usa su lenga manera ta usa lep di un trompèt, pa e laga e kantidat di airu vibra. E paden bashí di e karkó ta sirbi di kaha di resonansia i asina e ta oumentá e zonido. Mas vèrsá e supladó ta, mas grandi e variashon di ritmo i melodia. Un supladó di karkó di eksperensia ta supla ku preshon i posishon di su lepnan, e ta hinka su man den e habrí di e karkó i e ta move su dedenan.
Nos no sa mashá tokante orígen di karkó komo instrumènt di muzik. Pero na Cuba inmigrantenan di Haiti ta toka guamo den ‘banda gaga’ i hasta den agrupashonnan musikal ku ta toka merengue, polka i wals.
Na Boneiru i tambe na Kòrsou e ritmo di karkó ta kompañá nos kantikanan di seú i di otro ekspreshonnan kultural.
Portrèt: Karkó toka pa Rendel Rosalia (kolekshon Brenneker/Juliana, NAAM)
Fuentenan
‘Pulso, clave y espiritu, Expressión sonora Latino América’, Fundación Polar.
‘Musical Instruments of the world’, Paddington Press, Bantam edition, 1978.
B.C. Deva, ‘Indian Music’, Indian Council for Cultural Relations
Prof. Fradique Lizardo, ‘Instrumentos musicales folklóricos Dominicanos’, Unesco.
‘Instrumentos de la música folclórico-popular de Cuba, Editorial de ciencias sociales, La Habana, 1997.
‘The drum and the hoe (Haïti), Harold Courlander, University of California Press, 1960.
Beurs- en Nieuwsberichten, 29 oktober 1975
Jos Gansemans, ‘Volksmuziekinstrumenten, getuigen en resultaat van een interetnische samenleving’, Koninklijk Museum voor Midden-Afrika, Tervuren (België), 1989.
Elis Juliana, ‘Guia Etnologiko no.1’, Curaçao, 1976.
Informashon: Richard Doest.


text:
Pos di Gurubú a biba atrobe
KRALENDIJK — Pos di Gurubú a biba atrobe. Den kuadro di un proyekto pa rehabilitá posnan públiko na Boneiru a drecha tambe e pos...
Muchanan boneriano na Brakapoti
KRALENDIJK — Will Johnson, konosido habitante di Saba ku ta dedikando hopi atenshon último añanan na dokumentashon di historia, tin gana di sa ken e muchanan den baki...
Kraeatividat grandinan di Cocari
Grandinan di Cocari relashoná ku nan plan di fakansi ku e tema ‘Telekomunikashon’, a tende poko di e historia di korant i tambe historia...
Lechi di kabritu di ‘Semper Kontentu’
Invitado spesial djasabra den e aktividat di ‘Mi Zjilea’ na Mangasina di Rei tabata Aletta van Beek di e kunuku ‘Semper Kontentu’. E tin...
Aksidente di tráfiko riba Kaya Nikiboko Sùit
Djasabra anochi alrededor di 10’or tabatin un aksidente di tráfiko a tuma lugá entre dos vehíkulo. Esaki a sosodé djis promé ku e rotònde...
Embahadornan di Boneiru
KRALENDIJK — Último siman kuater persona a bolbe risibí rekonosimentu komo embahador di Boneiru. E personanan aki ta bishitando nos isla 10 aña siguí...
Hòmber ta basha sushi banda di Lagun
KRALENDIJK – Manera ta e kos di mas natural na mundu, djasabra tardi un hòmber a basha dos konteiner di sushi den mondi den...
Vehíkulo bandoná riba rotònde Sùrnan di Roosendaal
KRALENDIJK — Djaluna mainta alrededor di 8’or un persona pa un òf otro motibu a stashoná su ko’i kareda dilanti di Misa San Bernardo.
Baluarte di Tera Kòrá
Djamars bario di Tera Kòrá e selebrá 167 di eksistensia. E selebrashon di e dia a tuma lugá na Sentro di Bario Tera Kòrá....
Tati Frans aksidentá durante kompetensia
KRALENDIJK – Pronto rekuperashon pa Tati Frans. Esei ta un deseo ku ta bini di diferente hende di vários parti di mundu pa e...


text:
Publiká riba 14 Yüni 2022
Willemstad – Riba djaluna 3 di yüni, Minister Cooper tabata presente na Groundbreaking di Botika Santa Maria su proyekto nobo.
Na okashon di e di 3 aniversario di Botika Santa Maria (BSM), gerensha a ripará ku e botika a resultá demasiado chikitu pa e bario di Santa Maria, Buena Vista, Kanga, Dèin i demas barionan den bisindario. Mesora gerensha di Botika Santa Maria ku ta ‘The Middelhof’s Group’ a kuminsa ku trámitenan nesesario pa konstruí un edifisio nobo, modèrno i mas espasioso. E edifisio aki lo por kumpli ku e nesesidatnan ku na e momentunan aki ta prioridat pa nos pais i partikularmente e besindario di Santa Maria.
Studio 8 entre otro tabata enkargá ku e diseño di e edifisio aki. Ku hopi pasenshi, a logra diseñá un Botika super modèrno ku ta kualifiká segun tur e eksigenshanan modèrno.
Gerensha a hasi petishon pa e pèrmitnan di konstrukshon serka ROP i a keda kla.
Minister Cooper a yama danki na tur persona ku di un manera òf otro a traha ku alma i kurpa riba e proyekto aki, i a duna nan granito pa asina e groundbreaking por a tuma lugá riba e tereno kaminda pronto lo bai tin un edifisio super luhoso i modèrno.
E proyekto aki lo ta un invershon di mas o menos 3 mion florin i lo tin un durashon di apróksimadamente 8 pa 9 luna ku naturalmente lo nifiká trabou pa kontratista i konsekuentemente un biaha mas trahadónan lokal. Naturalmente, un kantidat di persona sustansialmente lo haña trabou na momentu ku finalisá e proyékto bunita aki.
Un pabien ta bai na gerensia i trahadónan di Botika Santa Maria ku e bunita inisiativa aki ku sigur sigur lo yuda engrandesé ekonomia di nos pais.


text:
Dòkternan di kas a keda satisfecho despues di a partisipá na Healthy Hour den House of Change dia 12 i 14 di Mart 2019. E hecho ku den Curaçao Medical Center lo tin un HAP (na Ulandes: Huisartsen Post) ta trese hopi detaye ku ainda no tin klaridat riba dje. Tabata nèt un bon momentu pa organisá e Healthy Hour i invitá tur dòkter di kas pa interkambiá di idea I pensamentu tokante e posibildatnan amplio ku un HAP ta trese pa pashènt. Den un MoU firmá den ultimo kuartal di 2018, a deliñá e intenshon pa traha riba un forma konhunto pa manehá e HAP.
Durante e Healthy Hournan akí nos a kompartí detayenan di algun komponente prinsipal di e transishon pa Curaçao Medical Center i algun pensamentu preliminar pa maneho di un HAP.
Un total di 38 dòkter di kas a bishitá e Healthy Hournan i duna nan opinion, idea, prekupashon i speransa enkuanto e lokualnan a keda presentá. E dòkternan tabata kontentu di por a mira tur loke ta forma parti di e transishon di aserka i a indiká di ta apresiá e posibildatnan amplio pa pashènt. Algun komentario ku a sali for di kurason: “Great ku nos a haña invitashon i di por wak tur loke bosnan ta hasiendo” “Nos tin speransa awor.” “Un
programa hopi ambisioso, i hopi nesesario.” “Mara nos por a drenta edifisio pa mira mas di aserka.” “Hopi Futurístiko”. “Un soño ku ta bira realidat.
HAP: Ideanan Preliminar
Promé ku tur kos, lagami bisa ku tur loke mi ta bai kompartí den e artíkulo akí ta ideanan preliminar ku mi a skucha durante e interkambionan di e Healthy Hour ku dòkternan di kas. Esakinan no ta desishonnan, ni punto di bista ofisial. Ta djis pa dunabo un ñapa di kiko ta bibando den e arena di HAP, i pa bo keda na altura di e formanan ku nos ta trahando huntu pa pone pashènt na promé lugá.
Vishon
Un HAP ta pa sirbi personanan ku ta buska yudansa di un dòkter despues di oranan normal di ofisina. Ta hasi un triage pa determiná si e pashènt mester di kuido di emergensia òf di un dòkter di kas na warda den HAP. E intenshon ta pa dòkternan di kas subi warda den e HAP despues di 5PM, ora ku mayoria ofisina di dòkter a sera kaba. Esaki lo tin komo resultado ku dòkternan di kas lo traha warda ménos biaha ku aktualmente ta e kaso. Tambe tin deseo pa bishitá pashèntnan na kas, hasiendo uso di un shofùr. Aktualmente ta sondea e posibilidatnan pa realisá tur esakinan i ta konsiderando vários senario. Internashonalmente ta konta riba 1 HAP pa kada 160,000 hende; HNO su vision document ta inkluí 3 HAP. Unu den CMC 1 dos mas na otro puntonan riba nos isla: un pariba i un pabou.
Personal
CMC lo empleá su mes HAP Manager i lo tin su mes dòkter spesialisá pa atendé ku kasonan di emergensia ku yega hòspital. E HAP no tei pa fungi komo un triage pa sala di emergensia di CMC. Te asina leu, ta parse ku CMC lo no empleá e tim di dòkternan di kas ku lo bai traha den HAP. E intenshon ta pa ofresé e dòkternan di kas e fasilidatnan di hospital i kobra nan pa hasi uso di esaki. Asina ta duna realse na e konsepto di duna servisio ku bienestar di pashènt na promé lugá. Banda di e dòkternan di kas, e HAP lo mester di personal adishonal i e dòkternan di kas mester deliñá kon lo bai kompartí gastu, repartí e wardanan i otro responsabilidatnan ku maneho di e HAP lo trese kuné. Por último, ounke no ménos importante, nan lo mester tuma desishon di pago pa nan servisio duná den HAP.
Konsiente
Ta importante pa informá públiko di e intenshon i funshon di un HAP pa e bishitanan keda limitá na e kasonan ku ta surgi den oranan lat so. Asina por evitá ku hende ku lo por a bai den dia ta skohe pa bai anochi, djis pa nan kumbiniensia. Tin HAP den eksterior ku a dil ku e reto aki ku éksito, loke ta habri espasio pa nos siña di nan i adaptá na nos situashon lokal.
Tantu e tópiko di e Healthy Hour akí, komo e partisipashon di e dòkternan di kas ta hasi nos HAPpy i ansioso pa loke ta na kaminda den CMC. Spera mi a kontagiabo un tiki.
Laga bo komentario akibou of email nos tim di komunikashon na communicatie@curacaomc.com
Farah D. Ayoubi ta Blogger i Content Writer di e tim di komunikashon di HNO. E gusta komentario, pregunta i ideanan positivo ku ta yuda krea lasonan mas estrecho ku esnan ku ta sigui HNO. Bo feedback na farah.ayoubi@curacaomc.com por yuda forma kontenido di nos wèpsait.


text:
20 di febrüari 2016 – Esta bon pa sosiedat, ora tin reportero ku ta investigá di bèrdè. Di un manera òf otro nan sa deskubrí dokumento ku tabata tapá i skondí den baul. Manera awor akí, na fabor di SMOC. Ban bèk den tempu na (probablemente) fin di 1996. Señor Salsbach, e ora ei diputado di teritorio insular Kòrsou, a risibí un karta alarmante di minister Doran-Scoop di salubridat públiko i medioambiente, tokante konstrukshon di un sentral enorme di elektra riba tereno di Isla, esta BOO den boka di pueblo. Toma di desishon pa loke ta trata esaki, tabata un ‘mal’ ehèmpel di falta di transparensia, un patronchi ku SMOC ta rekonosé te dia djawe. Ya e idea so tabata duna Doran-Scoop doló di barika, pasobra: “Pero e direkshon ku abo a tuma, esta konstruí un sentral di elektra enorme, ku lo traha riba kos di tira afó di refineria, ku lo emití meimei di Punda un kantidat kresiendo di gas shushi, ta un desishon ku mi no por denotá na otro manera ku ‘niun tiki duradero’.”
Ta mas ku kla. Doran-Scoop na 1996 ya a mustra di ta hopi mas leu den su pensamentu ku mayoria di polítiko aktualmente na Kòrsou. Ma Doran-Scoop ta sigui. E invershon gigantesko den BOO el a konsiderá iresponsabel pasobra Isla “tabata un refineria masha antikuá i mal manehá” loke awendia Isla ainda ta, anto pió. Ademas Doran-Scoop tabata preokupá pa motibu di:
- konflikto di interes entre sektor di energia ku industria petrolero;
- kresementu defektuoso di turismo;
- un dependensia muchu grandi di Isla, tambe ora su rendementu na Kòrsou ta baha (e pronóstiko akí a sali ku e bahamentu kontinuo di empleo i e aporte na PNB!).Anto, mes importante ku esaki, el a opta pa eksigensia medioambiental pa fangu materia tóksiko pa salú di hende. Ta di lamentá ku Doran-Scoop mester a konstatá ku “su proposishon pa eksigensia minimal pa medio ambiente no a wòrdu inkorporá den e plannan aktual pa CUC/BOO.” Mientrastantu ta konosí ku Doran-Scoop a hala atras. Tambe Doran-Scoop a apelá pa mas energia di bientu ku solo i ménos energia di LNG.
Lesa e karta di Doran-Scoop aki: BriefDoranScoop.